c: application/epub+zip

text:
Aka yatichäwinakaniwa
© 2014 Watch Tower Bible and Tract Society of Pennsylvania
Cigarro fumañat ¿Diosajj kamspachasa? 4
¿Malltʼirïtat jakañ churir tʼantʼjja? 7
Nayra awk taykanakajatakejj ¿kuna suytʼäwis utji? 10
Kimsa chachanakaw kunatï cheqäki uk yatjjatañatak chʼamachasipjjäna 12
OTRAS PREGUNTAS SOBRE LA BIBLIA ¿Es Dios culpable del sufrimiento?
(ENSEÑANZAS BÍBLICAS > PREGUNTAS SOBRE LA BIBLIA siski uka cheqar español arut mantam)
NAYRÏR JANAN PʼEQEÑCHÄWIPA | CIGARRO FUMAÑAT ¿DIOSAJJ KAMSPACHASA?
Cigarrojj (tabaco) walja jaqenakaruw jiwarayi.
1900 marat 2000 marakamajj patak millón jaqenakaw jiwapjje.
Sapa marajja, sojjta millón jaqenakaw jiwapjje.
Sapa sojjta chʼipjjtan mä jaqerus jiwaykaspa ukhamawa.
Cigarro pitañajj janjaw chhaqtkaniti sañjamawa.
‘Jaqenakatï cigarro fumasipkakinejja, 2030 maratakejj kimsaqallqo millonats jilaw sapa marajj jiwarapjjani’ sasaw uka toqet yatjjatatanakajj sapjje. Ukatjja, ‘2000 marat 2100 marakamajj mä waranqa millón jaqenakaw jiwarasipkakini’ sasaw sapjjaraki.
Cigarrojj taqeniruw jan waltʼayi, sañäni: cigarro fumiri jiwjje ukhajja, familiaranakapajj llakisipjjewa ukat qollqetsa pistʼapjjarakiwa. Sapa marajja, 600.000 jaqenakaw maynin cigarro jewqʼepampejj jiwapjje. Ukat hospitalanakan qollayasiñas jukʼamp jiläjjarakiwa.
Usunakataki qolla jikjjatañajj chʼamawa, ukampis cigarro pitañ jaytjjañatakejj janiw qollajj munaskiti. “Jaqenakaw cigarro pitañ uñstayapjje, cheqas gobiernonakampi markachirinakampi mayachtʼasisakiw atipjasispa” sasaw Organización Mundial de la Salud (OMS) sat institucionan Margaret Chan sat sarayiripajj qhanañchäna.
Walja markanakaw uk chhaqtayañatakejj chʼamachasiwayapjje. Agosto 2012 maranjja, cigarro jan sinti fumjjapjjañapatakejj mä 175 markanakaw chʼamachasiwayapjje.* Ukampis amtanakapajj janiw phoqasirjamäkiti. Cigarro luririnakajja, millón millón dolaranakwa jukʼamp jaqenakan cigarro alapjjañapatakejj gastapjje. Jila partejja, jichhak nayrar sartasipki uka markanakanwa, warminakaru ukat waynanakaru cigarro alapjjañapatak chʼamañchapjje. Niyakejjay cigarrojj mä viciöchejja, Oraqpachan uka vicior yatintat mä waranqa millón jaqenakatjja, waljanimpiw jiwarasipkakini. Jupanakatï pitañ jan jaytapkanejja, akat 40 maranakarojj jukʼampinakaw jiwarapjjani.
Waljaniw cigarro fumañ jaytañataki chʼamachasipjje, ukampis ukar yatintatäpjjatap layku ukat cigarro alapjjañapatak chʼamañchapki ukanakajj mä esclavorjamaw jupanakar katunti. Naoko sat warmejja, tawaqetatpachwa pitañ qalltatayna. Televisionas radios cigarro pitañajj sumäkaspas ukham amuyayäna. Awk taykapajja, pulmonar canceranïsaw jiwjjapjjäna, ukampis janiw ni ukasa ni pä wawap uywañapäski ukas jarktʼkänti. Jupajj akham siwa: “Pulmonar canceranïnsa ukat wawanakajan usuntañapsa ajjsarayätwa, ukampis janipuniw cigarro fumañ jaytirjamakayätti, janjakipuniw jaytkäti sasaw amuyayäta” sasa.
Ukampis Naoko warmejja, viciop jaytawayjjewa. Kunatï jaytañatak yanaptʼawayki ukajj millón millón jaqenakaruw jaytañ yanaptʼawayi. ¿Kunas jupanakar yanaptʼawayi? Uk yatjjatañäni.
^ tʼaqa 11 Cigarro fumañajj kunjamsa jan waltʼayi, kunjamatsa maynejj jaytaspa uka toqet yanaptʼañatakiw chʼamachasipjjäna. Ukat jan aljapjjañapatakis jarkʼapjjarakïnwa, impuestopsa irjjatayapjjarakïnwa.
NAYRÏR JANAN PʼEQEÑCHÄWIPA | CIGARRO FUMAÑAT ¿DIOSAJJ KAMSPACHASA?
Nayrïr yatichäwin parlaniwayktan uka Naoko sat warmejja, ¿kunjamatsa pitañ jaytatayna? Jupajj akham siwa: “Kuntï Diosajj amuyki ukat kunjam Diosäkitï uk yatjjatañaw yanaptʼawayitu” sasa. Yateqawayki ukajj Bibliankiwa. Biblian cigarro (tabaco) arojj janis utjkchejja, cigarro fumañat* Diosajj kamsisa uk qhanañchiwa. Waljanejj Bibliat yatjjatasaw jan pitjjapjjeti, pitañs jan qalltapkiti (2 Timoteo 3:16, 17). Cigarrojj kunjamsa jaqer jan waltʼayi uk kimsa uñjañäni, ukat Bibliajj kamsisa uksa yatjjatarakiñäniwa.
Cigarrojj nicotina sat droganiwa, ukajj mayni droganakat sipans jukʼamp vicio katuyi. Nicotinajj chʼamanjam tukuyi, ukat aynachtʼayarakiwa. Maynejj cigarro fumi ukhajja, nicotinajj mäkiw lejjwir (lajjwir) makati. Sapa kuti cigarro muktʼasajja, qawqhatï cigarron nicotinajj utjki ukjpachampis maynejj qolljaskaspa ukhamawa. Maynitï mä urun cajetillpacha pitaspajja, 200 kutis nicotinampi qolljaskaspa ukhamäspawa, mayni droganakat sipansa jukʼamp jan waliwa. Cigarro fumirejj yatintjje ukhajja, ukak munaski, jan pitjjasajj cuerpopas usjjewa.
“Mä esclavojj mä patronaru serviñataki katuyasjjchi ukajja, patronaparojj istʼañapawa.” (Romanos 6:16)
Jiwasatï pitañar yatintatästanjja, ¿Diosar istʼsnati?
Bibliajj uka toqet akham amuytʼayistu: “Jumanakajj wal yatipjjtajja [...], mä esclavojj mä patronaru serviñataki katuyasjjchi ukajja, patronaparojj istʼañapawa” sasa (Romanos 6:16). Maynejj amuyupansa, luratapansa pitañak munaski ukhajja, mä esclavorjamaw uka viciojj katuntjje. Ukampis Jehová* Diosajja, kunatï cuerposar qʼañuchkaspa ukampejj janiw mä esclavorjam katuntayasiñas munkiti, kunatï chuymas mayjtʼaykaspa ukanakatsa jarkʼaqarakistuwa (Salmo 83:18; 2 Corintios 7:1). Maynitï Diosar munaschi ukat respetchejja, Diosarojj sumäkis ukpun churañ muni, ukampis pitañar yatintatäsajj janiw uk lurkaspati. Uk amuyañaw cigarro fumañ jaytañatakejj yanaptʼi.
Alemania markankir Olaf chachajj 12 maraniruw pitañ qalltatayna, ukampis 16 maranakatwa uka vicio jaytjjatayna. ‘Mä cigarrojj janiw kuns kamachkitaniti’ sasaw qalltan amuyäna. Ukampis walja maranakatjja janiw jaytirjamäjjänti. Jupajj akham siwa: “Mä kutejja janiw cigarrojj utjjetänti, ukhamïpansti wal mayjtʼasiyäta, ukat cigarro qhellanak taypit puchunak apsusaw mä periodicoru cigarror uñtat llawuntta. Uk amtasajj wal phenqʼasta” sasa. ¿Kunjamatsa uka vicio jaytjjäna? Jupajj saskakiwa: “Diosampi askit uñjatäñ wal munayäta. Jupajj wal munasistu, jutïritakis mä suma suytʼäwi churistu, ukanakat lupʼisaw cigarro fumañ jaytta” sasa.
“Pitañajj cuerppacharuw jan waltʼayi, ukat walja usunakampiw usuntayi ukat waljaniruw jiwayaraki, sasaw yatjjatat cientificonakajj sapjje” (The Tobacco Atlas qellqatarjama). Cigarro fumañajj cáncer usu apantirïtapa, chuymarus pulmonarus jan waltʼayirïtap taqeniw yatipjje (uka usunakajj janiw maynir piykataykiti). Ukampis OMS organizacionajja, pitasaw jila parte jaqenakajj tuberculosis usumpi usuntapjje sasaw qhanañcharaki.
“[Jehová] Tatit Diosamaruw munäta taqe chuymamampi, taqe almamampi, taqe amuyumampiraki.” (Mateo 22:37)
Mä viciompi cuerpos qʼañuchasiskstan ukhajja, ¿Diosar munasitas ukat respetatas uñachtʼaysnati?
Diosajj Biblia toqew kunjamsa jakäwissa, cuerpossa, amuyussa uñjañasa uk qhanañchistu. Uka toqet Jesusajj akham sänwa: “[Jehová] Tatit Diosamaruw munäta taqe chuymamampi, taqe almamampi, taqe amuyumampiraki” sasa (Mateo 22:37). Diosajj jakäwissa ukat cuerpossa respetompi uñjañaswa muni. Ukat kunjam Diosasa, kuna amtanisa ukanak jukʼat jukʼat yateqasajja, kuntï Jupajj jiwas layku lurawayki uk jukʼamp askit uñjtanjja. Ukat ukaw jan waltʼaykistaspa ukanakat jitheqtañatak yanaptʼarakistu.
India markankir Jayavanth sat doctorajja, 38 maranakaw cigarro fumatayna. Jupajj akham siwa: “Doctoranakan revistapan liytʼasajja, pitañajj jan waltʼayirïtap sum yatjjatayäta. Cheqas pitañajj jan walïtapjja sum amuyayäta. Ukat qollayasipkit ukanakarus pitañ jaytjjañamawa sirïtwa, ukampis nä pachpajj janiw jaytirjamäkäyätti, mä phesqa jan ukajj mä sojjta kutiw inak chʼamachasiyäta” sasa. ¿Kunas uka vicio jaytañatak yanaptʼpachäna? Jupajj akham siwa: ‘Bibliat yatjjataña ukat Diosampi askit uñjatäñ munañaw uka vicio jaytañatakejj yanaptʼawayitu’ sasa.
Cigarro fumirejj samski uka jewqʼesa, ukat cigarro jewqʼesa jan walipuniwa. Jan pitirinakarus cáncer usumpi ukat yaqha usunakampiw apantaspa. Sañäni, sapa marajj 600.000 ukhaniruw cigarro jan fumirinakarojj uka jewqʼejj jiwayi, ukanakat jila partejja, warminaka ukat wawanakäpjjewa. OMS organizacionajja, akham siwa: “Taqeniw cigarro jewqʼe muktʼapjjtanjja, uka jewqʼejj taqe cheqanwa utji” sasa.
“Jaqe masimarusti juma kipkarjam munarakim.” (Mateo 22:39)
Jiwasatï familiaranakasa amigonakas jakʼan cigarro jewqʼeyañäni ukhajja, ¿jupanakar munasitas uñachtʼaysnati?
Diosaruw munäta ukat “jaqe masimarusti juma kipkarjam munarakim” sasaw Jesusajj säna, ‘jaqe masimaruw munäta’ sasinjja, familiaranakasaru, amigonakasaru ukat taqe jaqenakar munañatwa parlaskäna (Mateo 22:39). Jiwasatï mayninakar jan waltʼayir vicio jan jaytkañäni ukhajja, Jesusan uka mandamientoparojj janiw istʼktanti. Cheqas munasiñaw Bibliankir aka ewjjtʼar istʼañatakejj yanaptʼistani: “Jaqe masisan askïñap munañasawa, janiw jiwasan askïñasakti munañasäkejja” (1 Corintios 10:24).
Armenia markankir Armen sat chachajja, akham siwa: “Familiajajja, ‘jan pitjjamti jan waltʼayasipkistawa’ sasaw wal rogapjjetäna. Ukampis aleqataks parlapkitaspa ukham amuyayäta” sasa. ¿Kunas uka vicio jaytañ yanaptʼpachäna? Jupajj saskiwa: “Diosar munasiña ukat Bibliat yateqatäjaw pitañ jaytañatakisa ukat cigarro fumasajj nä pachpasa, familiajarusa ukat yaqhanakarus jan waltʼayaskatäj amuyañatakis yanaptʼawayitu” sasa.
Olaf, Jayavanth ukat Armen sat chachanakarojja, cigarro fumañaw jupanak pachparusa, familaranakaparus jan waltʼayaskäna. Ukampis Bibliat yatjjatasaw uka vicio jaytjjapjjäna. Janiw ukakejj yanaptʼkänti, jan ukasti Jehová Diosaruw munasipjjäna ukat kusisiyañwa munapjjarakïna. 1 Juan 5:3 qellqatanjja, akham siwa: “Diosar munañajja mandamientonakar phoqhañawa; mandamientonakapasti janirakiw jan phoqhañjamäkiti” sasa. Biblian aski yatichäwinakaparjam sarnaqañajj chʼamakiwa, ukampis jiwasatï Diosar munasiñänejja, ukarjam sarnaqañajj janiw sinti chʼamäkaniti.
Oraqpachan Bibliat yatichasiski uka toqew Jehová Diosajj millón millón jaqenakar cigarro jan fumapjjañapatak yanaptʼaski (1 Timoteo 2:3, 4). Akapachanjja, cigarro luririnakajj qollqechasiñ laykojj waljaniruw cigarro fumapjjañapatak mä esclavorjam katuntayapjje. Ukampis Jehová Diosaw Reinop toqejj ukanak jan mayampitak chhaqtayjjani, uka Reinon pʼeqtʼiripajj Jesusawa. Ukat jupaw suma chuyman jaqenakar kʼumara jakasipjjañapatakejj yanaptʼani (Isaías 33:24; Apocalipsis 19:11, 15).
Cigarro fumañ jan jaytirjamäkstajja, jaytañatak chʼamachasiskakim. Jehová Diosar munasiña ukat kuntï Jupajj cigarro fumañ toqet amuyki ukanak yateqañaw uka vicio jaytañatakejj yanaptʼätam. Jehová Diosan Qhanañchirinakapasa, Biblian aski yatichäwinakaparjam sarnaqañamatakis yanaptʼapjjarakïtamwa. Jumatï Diosaru uka vicio jaytañatak yanaptʼa mayïtajja, Jupajj taqe chuymaw yanaptʼätam (Filipenses 4:13).
^ tʼaqa 3 Aka yatichäwin fumaña jan ukajj pitaña sasinjja, cigarrillo, puro, pipa, pipas de agua sasin uñtʼatäki ukanakan jewqʼep muktʼañatwa parlaski. Biblian ewjjanakap qhanañchaski ukajja, akhulliñ tabaco, nicotinan cigarrillo electrónico, rapé jan ukajj yaqha droganak jaytañatakis yanaptʼarakispawa.
^ tʼaqa 6 Qullan Arunaka Biblianjja, glosario siski uka listapanjja, Hebreo arun Diosan sutipajj Yavé satäki uka lantiw “Tatitu” sasajj uchapjje sasaw qhanañchi.
NAYRA Belén markan suma cheqanak utjkäna ukaruw turistanakajj visittʼapjjäna. Ukat manqʼat awtjayasisajja, kuna manqʼatï uka markan wali uñtʼatäki ukpun manqʼañ munapjjäna. Jupanakat maynïrejja, restauranten falafel sat manqʼa aljir uñjatayna. Uka manqʼajja, garbanzonak kʼiyjata ukat tomate, cebolla ukat yaqha ukhamanakamp kittatänwa, ukat ukasti, pita sat tʼantʼa manqhar uchatänwa. Uka mä jukʼa manqtʼasajja, turistanakajj visittʼasipkakïnwa.
Uka tʼantʼajja, kunjamtï nayra maranakan tʼantʼa lurapjjerïkäna ukwa jupanakar amtayäna. Belén sutejja, “Tʼantʼa uta” sañ muni, turistanak malltʼapkäna uka tʼantʼajja nayra maranakatpachaw Belén markan lurasirïna (Rut 1:22; 2:14). Cheqas pita sat tʼantʼajja, Belén markan wali uñtʼatawa.
Mä pusi waranqa maranak nayrajja, Belén jakʼanwa kimsa visitanakajj Abraham chachar akatjamat visittʼapjjatayna, ukat Sara warmipajj jankʼakiw “tʼantʼanak” wakichtʼatayna (Génesis 18:6). Tʼantʼjja wali suma jakʼutwa luräna, inas almidonero sat trigotächïna, jan ukajj cebadatächïna. Sarajj ratukiw uka tʼantʼa lurpachäna, inas parintat qalanakar qhatiychïna (1 Reyes 19:6).
Kunjamtï amuytanjja, Abrahaman familiapajj jupanak pachpaw tʼantʼa lurapjjerïna. Kunattejj Ur sat markat mistjjasajja, janiw mayawjanak jakjjapjjänti, ukhamajj Sara warminsa uywatanakapansa janiw Ur markanjam tʼantʼa lurañataki hornopajj utjjänti. Ukat kawkhantï qheparapkäna uka cheqan utjkän uka granotwa jakʼu lurapjjerïna. Granot jakʼuptayañajj wali chʼamänwa, khonapjjerïnwa jan ukajj mortero sasin uñtʼatäki ukampiw awisajj lurapjjerïna.
Pusi patak maranak qhepatjja, Moisesajj katoqkäna uka Leyirjamajja, janiw maynejj mä garantiyjam qhona qala maytʼasiñapäkänti, kunattejj wali wakiskiripunïnwa (Deuteronomio 24:6). Familianakajj jan qhona qalampejj janiw tʼantʼa lurapkaspänti, ukatwa Diosajj qhona qal wali askit uñjäna. (“Biblia qellqaskäna uka tiemponakan ¿kunjamsa tʼantʼa lurapjjerïna?” siski uka recuadro uñjjattʼäta.)
Biblianjja patakats jilaw tʼantʼa siski uka arojj uñsti, cheqas Biblia qellqerinakajj manqʼat parlañatakejj tʼantʼa siski uka arwa apnaqapjjerïna. Tʼantʼajj wali wakiskiripunïnwa. Ukatwa Jesusajj ‘sapürutak tʼantʼa churanipjjeta’ sasin Diosar mayisipjjañapatak yatichirïna (Mateo 6:11). Tʼantʼa sasinjja, taqe kasta manqʼatwa parlaskäna. Mä arunjja, ‘kunatï sapür jakañatak wakiski ukjja, Diosajj churapunistaniwa sasin confiyañasawa’ sasaw Jesusajj ukampejj sañ munaskäna (Salmo 37:25).
Ukampis tʼantʼat sipansa, jukʼamp wakiskiriw utjäna. Jesusajj uka toqet akham sänwa: “Janiw jaqejj tʼantʼa sapampikiti jakkani, jan ukasti taqe kuntejj Diosajj siski uka arunakampiw jakarakini” sasa (Mateo 4:4). Israelitanakajj Egipto markat mistuwayjjapjjäna ukhajja, Diosajj kunjamsa wasaran jan manqʼat jiwarapjjañapatakejj yanaptʼäna uka toqetwa Jesusajj parlaskäna. Egiptot mistjjasajja, israelitanakajj mä phajjsikiw Sinaí sat wasara pampankasipkäna, ukampis manqʼañanakapajj pistʼañampïskänwa. Uk amuyasaw jupanakajj quejasjjapjjäna akham sasa: ‘Egiptonjja sistʼasiñkamaw tʼantʼa manqʼasiyätänjja’ sasa (Éxodo 16:1-3).
Egipto markan utjkän uka tʼantʼanakajj wali sumäpachänwa. Uka tiemponjja, taqe kasta suma tʼantʼanak lurir panaderonakaw utjäna. Ukampis Jehová Diosajj israelitanakar uka markat apsusajja, janiw tʼantʼatjam jiwarayañ munkänti. Ukatwa akham säna: “Nayasti alajjpachatjja tʼantʼa jalluyanejja” sasa. Diosajj uka arsutaparojj phoqänwa, sapa alwaw “qaqawarar uñtata”, mä arunjja, khunur uñtata jiskʼa janqʼo laphinakjam jalluyanïna. Uk uñjasinjja, “¿akajj kunasa?” sasaw israelitanakajj jisktʼasipjjäna. Moisesasti akhamwa jupanakar säna: ‘Jehová Diosaw aka manqʼjja apayani manqʼapjjañamataki’ sasa. Ukat ukarojj maná* sasaw sutichapjjäna, 40 maranakaw manqʼapjjarakïna (Éxodo 16:4, 13-15, 31).
Qalltanjja, israelitanakajj maná manqʼa uñjasajj muspharapjjpachänwa. Ukasti, “miskʼimpi lurat silIpʼa tʼantʼjam luratarakïnwa”, ukat taqenitakirakiw utjäna (Éxodo 16:18). Tiempompejja, Egipto markan taqe kasta manqʼa utjkäna ukwa israelitanakajj munjjapjjarakïna. Ukat wal colerasajj “aka maná manqʼakiw utjaski” sasaw sapjjäna (Números 11:6). Ukatsti “aka manqʼampejj amjayasjjapjjaraktwa” sasaw wal arusipjjäna (Números 21:5). Cheqas israelitanakatakejj ‘alajjpach tʼantʼajj’ ajjtaskaña jan walïkaspas ukhamäjjänwa (Salmo 105:40).
Tʼantʼasa ukat yaqha ukhamanakas, ina ukhamataks utjkaspa ukhamwa jaqenakajj amuyapjje. Ukampis Biblianjja, yaqha kasta tʼantʼatwa parli, uka tʼantʼjja wali askitwa uñjañasa. Jesusajj uka tʼantʼarojj kuna tʼantʼtï israelitanakajj jan walit uñjapkäna ukaruw uñtayäna, ukampis uka tʼantʼajja, wiñayatakiw yanaptʼistaspa.
Jesusajj akham sänwa: “Nayätwa jakañ churiri tʼantʼajja. Nayra awkinakamajj wasaran maná tʼantʼwa manqʼapjjäna, ukhampachasa jiwarapjjewa. Ukampis nayajj parltwa alajjpachat saraqanir tʼantʼjjata, uka tʼantʼa manqʼerinakasti jan jiwapjjañapataki. Nayätwa alajjpachat saraqanir jakañ churir tʼantʼajja. Khititejj aka tʼantʼat manqʼkani ukajja wiñayatakiw jakani. Naya churkä uka tʼantʼajja nayan janchëjjawa; uksti churäwa akapachajj jakañanïñapataki” sasa (Juan 6:48-51).
Waljaniw Jesusar uka arunak parlir istʼapjjäna, ukampis janiw sum amuyapkänti, kunattejj tʼantʼa ukat jañchi sasinjja, janiw cheqpach tʼantʼatsa jañchitsa parlkänti. Ukampis uka uñachtʼäwejj amuytʼañatakejj wali askiwa. Judionakajj tʼantʼpunwa sapür manqʼapjjerïna, ukat nayra awk taykanakapasa, 40 maranak wasar pampankasipkäna ukhajj ukhamarakiw maná tʼantʼa manqʼapjjäna. Maná sat tʼantʼajj Diosan mä aski churäwipänwa, ukat mä qawqha tiempokirakiw israelitanakarojj jakapjjañapatak yanaptʼäna. Ukampis Jesusan loqtasïwipajj khitinakatï jupar iyawsapki ukanakarojj wiñay jakañwa churi. Ukhamajj Jesusaw “jakañ churir tʼantʼajja”.
Manqʼata awtjistu ukhajja, inas mä jiskʼa tʼantʼa manqʼañataki thaqstan. Ukat Diosarus sapüru jiwasar tʼantʼa churatapata, mä arunjja, ‘manqʼa churatapat’ yuspärarakstan (Mateo 6:11). Ukhamajj Diosan uka aski bendicionap katoqasajj janipuni Jesucristot armasiñäniti, kunattejj jupaw “jakañ churir tʼantʼajja”.
Israelitanakat sipansa, ¿kunjamsa jiwasajj uka tʼantʼar wali askit uñjsna? Jesusajj akham sänwa: “Jumanakatejj munapjjchistajja, mandamientonakajj phoqhapjja[tawa]” sasa (Juan 14:15). Ukhamajj wiñayataki tʼantʼa manqʼaskakiñatakejja, Jesusan arunakaparuw istʼañasa ukat ukarjamaw sarnaqañasaraki (Deuteronomio 12:7).
^ tʼaqa 10 Maná siski uka arojja, inas ¿man hu’? siski uka hebreo arut jutchi, uka arojj “¿akajj kunasa?” sañ muni.
COREA markankir mä periodiconjja, aka arunakaw uñstäna: “Shim Cheong sat mä suma chuyman warmejja, janiw Jesusat kuns yatkänti. ¿Infiernonti tʼaqhesiskpacha?” sasa (The Chosun Ilbo).
Uka qhanañchäwitjja wal parlapjjäna, jupajj walja qellqatanakan (literatura) suma uñtʼatawa. Awkipajj juykhünwa, ukat jupar yanaptʼañatakis jakäwip aptʼasirjamänwa. Suma lurawïnakapatjja, mara maranakaw wali askit uñjatäna, yamas Corea markankir familianakanjja, imill wawanakajj jupat yateqasiñatakiw chʼamachasipjje.
‘Kamisarak Shim Cheong warmejj cristianjam jan bautisasitap laykuki infiernon tʼaqhesjjanisti. Ukhajj Criston yatichäwinakapas janïraw markaparojj purkänti ukhaw taqe ukanakajj pasäna’ sasaw waljanejj amuyapjje.
Uka periodiconjja, mä tatakuran arupaw uñstarakïna. ‘Jesusar jan uñtʼkasin jiwapki ukanakajja, ¿infiernorut sarjjapjje?’ sasin jisktʼatajja, akham sänwa: “Janiw yatktänti. ‘Diosajj [uka kasta jaqenakatakejj] mä amtanïpachawa’ sasakiw amuyapjjta” sasa.
Mä qellqatajj akham siwa: “Qhespiñatakejj bautismojj wali wakiskiriwa. Cristo pachpaw khititejj umampita Ajayumpita jan naskani ukajj, janiw Diosan reinopar mantkaspati sasin säna (Jn 3.5)” sasa (The New Catholic Encyclopedia). Ukatwa waljanejj ‘jan bautisasis jiwapki ukanakajj infiernoruw sarjjapjje, jan ukajj kunjamats tʼaqhesipjjapuniwa’ sasin amuyapjje.
Ukampisa, yaqhepanakatakejj uka yatichäwejj kʼarïkaspas ukhamawa. Millón millón jaqenakaw Biblia jan uñtʼas jiwawayapjje. Ukhamajj ¿jupanakan wiñay tʼaqhesiñapajj wakisipuniti? ¿Bibliajj kamsisa?
Diosan arunakap jan uñtʼkas jiwapki ukanakarojj Diosajj janiw yaqhachkiti sasaw Bibliajj qhanañchi. Hechos 17:30 qellqatajj akham siwa: “Diosajj nayra jakir jaqenakan pisi amuyump jakatanakapjja janis kunäkaspa ukhamwa [uñjäna]” sasa. Ukhamajj Diosar jan uñtʼkasa jiwapki ukanakatakejj ¿kuna suytʼäwis utji?
Uk yatiñatakejja, Jesusamp chika pä chachanak chʼakkatatäkän ukanakat maynirirojj Jesusajj kamsänsa uk amuytʼañäni. Uka chachajj Jesusar akham sänwa: “Taqe markanak apnaqkäta ukkhajj nayat amtʼasitätawa” sasa. Uk satajja, Jesusajj akham sänwa: “Cheqpachawa [‘jichhürpacha’, NM] sisma, jumajj nayampi chika[w] paraisonkjjäta” sasa (Lucas 23:39-43).
Ukampejj “alajjpacharuw saräta” sañti Jesusajj munpachäna. Janiwa, uka chachajj janiw wasitamp naskänti, mä arunjja, janiw umatsa ni qollan ajayutsa naskänti, Diosan Reinopar mantañatakejj ukaw munasi (Juan 3:3-6). Ukhamajj ¿kamsañsa Jesusajj munpachäna? Paraisoptayat aka Oraqenwa mayamp jakasjjäta sañwa munaskäna. Uka chachajj judío jaqënwa, Génesis qellqatan Edén jardinat parlki uka Paraisot jupajj sum yatpachäna (Génesis 2:8). Jesusajj mä suma suytʼäwitwa parlaskäna. Paraisoptayat aka Oraqenwa jaktjjäta sasaw uka chacharojj saskäna.
Bibliajj akham siwa: ‘Jiwatanakat ñanqha jaqenakasa, aski jaqenakasa jaktapjjaniwa’ sasa (Hechos 24:15). ‘Ñanqha jaqenaka’ sasinjja, Diosan arunakap jan uñtʼkasa jiwapki uka jaqenakatwa parlaski. Jesusajja, Paraisoptayat aka Oraqen jakasiñapatakiw uka jan wali lurir chacharusa ukat Diosan arunakap jan uñtʼkas jiwapki uka millón millón jaqenakarus jaktayani. Ukat ukanwa Diosan arunakapat yateqapjjani, ukat ukarjam sarnaqasaw Diosar cheqapun munasipjjatap uñachtʼayapjjani.
‘Ñanqha jaqenakajj’ jaktjjapjjani ukhajja, ¿kuntï jakkasin lurawayapki ukarjamat juchañchatäpjjani? Janiwa. Romanos 6:7 qellqatajj akham siwa: ‘Khititejj jiwki ukajj juchatjja librëjjewa’ sasa. Jupanakajj jakäwipampiw taqe juchanakap pagawayjjapjje. Ukhamajj janiw nayra jan wali luratanakapat juchañchatäpkaniti, jan ukasti jaktjjasin kunanaktï lurapkani ukarjamaw juchañchatäpjjani. ¿Kunatsa ukajj jupanakatak wali aski?
Kunattejj Diosan leyinakapwa yateqapjjani, mä arunjja, machaq rollonakaw uñstani sasin Bibliajj siski ukwa yateqapjjani. Ukatjja, “luräwinakaparjam[aw]” juchañchatäpjjani, mä arunjja, uka leyinakar istʼapjjaniti janicha ukarjamaw juchañchatäpjjani (Apocalipsis 20:12, 13). Paraisoptayat aka Oraqen jaktapkani ukanakat jila partejja, ukanpunwa wiñay jakasiñatakejj Diosan munañapat yateqapjjani ukat ukarjam sarnaqañatakis uñachtʼayapjjani.
Biblian uka yatichäwipaw waljanirojj Diosar wasitamp confiyañatakejj yanaptʼawayi. Ukanakat maynïrejj Yeong Sug sat warmiwa. Jupajj Católica Iglesianwa jilsuwayäna, taqe chuymapuniw ukar saräna. Familiaranakapat mä qawqhanejj tatakuräpjjänwa. Jupajj wal monjañ munäna, ukatwa convento utar mantäna, ukampis mä jukʼa tiempokiw ukankäna. Kunanaktï ukan lurapkäna ukajj janiw jupatak askïkänti. ‘Jaqenakajj infiernonwa tʼaqhesipjje’ sasin yatichapki ukajj jupatak janipuniw walïkänti.
Tiempompejja, Jehová Diosan mä Qhanañchiripaw Biblian aka arunakap uñachtʼayäna: “Jakasipki ukanakajja yatisipjjewa jiwjjañanakapa, ukampis jiwatanakajj janiw kunsa yatipkiti” sasa (Eclesiastés 9:5). Ukatjja, “nayra awk taykanakamajj janiw infiernon tʼaqhesiyatäpkiti, antisas ikisipkaspas ukhamäsipkiwa ukat jiwatat jaktañwa suyasipki” sasaw qhanañchäna.
Biblian yatichäwinakap walja jaqenakajj jan uñtʼapkatapjja, Yeong Sug warmejj sum yatïna. Ukatwa, kuntï Mateo 24:14 qellqatan Jesusajj siskäna ukarjam lurañ amtäna. Ukan akham siwa: “Diosan reinopat aka suma yatiyäwisti aka oraqpachanwa yatiyatäni, ukhamat taqe markanakan yatipjjañapataki, ukatsti akapachan tukusiñapaw jutani” sasa. Kuna suma yatiyäwinaktï Bibliat yateqawaykäna ukanakwa jaqenakar jichhajj yatiyaski.
Biblianjja akham siwa: “Diosatakejj taqe kasta jaqes mayak[iwa]. Jupasti kuna kast jaqerus katoqakiwa, khitinakatejj jupar ajjsarki, ukhamarak aski lurapki taqe ukanakarusa” sasa (Hechos 10:34, 35). Taqe kuns cheqapar uñjiri Diosar confiyañajj wali askiwa. ¿Kunatsa? Kunattejj Diosajj ‘askimpir cheqampir muniriwa’ (Salmo 33:5).
“¿KUNAS cheqajja?” sasaw Roma marka apnaqeri Poncio Pilatojj Jesusar juchañchkasajj jupar jisktʼäna (Juan 18:38). Ukampis Pilatojj aleqakiw uk jisktʼaskäna. Ukhamajj kunatï cheqäki ukajj ¿kunäpachänsa Pilato chachatakejja? Amuyatajj kuntï maynir creyiñapatak yatichaski jan ukajj kuntï maynejj creyiñ amtki ukänwa. Jichhürunakanjja, waljanirakiw jupjam amuyapjje.
‘¿Kunarus creyiñajj wakisispa?’ sasaw Europa markankirinakajj 1500 marat 1600 maranakkamajj jisktʼasipjjäna. Jupanakajj jilïr tatakuran (papa) wali munañanïtap parlir istʼasa ukat Católica Iglesian yatichäwinakap istʼasaw jilsupjjäna, ukampis Católica Iglesian yatichäwinakap contra saytʼirinakaw (reforma) Europa markpachar yaqha amuyunakampi mayjtʼayasipkäna. ¿Kunjamatsa kunatï cheqäki uk yatipjjaspäna?
Ukanakat kimsaniw kunatï cheqäki uk yatjjatañatak chʼamachasipjjäna.* Kunatï cheqäki ukat kunatï kʼarïki uk ¿kunjamatsa amuyapjjäna? ¿Kunanaksa yatjjatapjjäna? Uk uñjañäni.
Wolfgang Capito sat waynajj kuntï creykäna ukarojj wal arjjatirïna. Ukat leyinakata, qollañata ukat teología toqetwa yatjjatäna. 1512 maranjja, mä iglesian pʼeqtʼiripänwa, qhepatjja, tatakuran yanapiripjamaw Maguncia sat markan irnaqjjäna.
Qalltanjja, reformistanakan jaqenakar jan sinti mayjtʼayañapatakiw jarktʼañ munäna, ukampis qhepatjja jupanakampiw mayachasjjarakina. Nayra sarnaqäwinakat yatjjatiri James M. Kittelson chachajj akham siwa: “‘¿Kunatsa ukham yatiyaskta?’ sasin jisktʼatajja, Capito chachajj akham sänwa: ‘Kuntï maynejj parlaski ukajj cheqati janicha uk yatiñatakejj Bibliat yatjjatasakiw amuysna’” sasa. Jupajj Bibliat yatjjatasaw kuntï Católica Iglesian vinota, tʼantʼata ukat santonakar yupaychañat yatichapki ukajj jan Bibliarjamätap amuyjjäna. (“‘Uka arunakajj ¿cheqapunïpachati janicha?’ uk sum yatjjatapjjäna” siski uka recuadro uñjjattʼäta.) 1523 maranjja, tatakuran yanapiripjam irnaqaskäna uk jaytawayjjänwa, ukat Estrasburgo markanwa jakasjjäna. Uka markansti reforma utjañapatakejj wal chʼamachapjjäna.
Capito chachan utapanjja, Cátolica Iglesiat jitheqtirinakaw Biblian yatichäwinakapata ukat religionat parlañatak tantachasipjjerïna. Jupanakat mä qawqhanejja, Diosajj kimsa diosanakat mayar apthapitawa (Trinidad) siski uka yatichäw arjjatasipkakïnwa, ukampis Capito chachan qellqatapanjja ‘jan jupanakjam amuyatapaw qhan amuyasïna’ sasaw La reforma radical sat qellqatajj qhanañchi. ¿Kunatsa mayj amuypachäna? Miguel Servet sat teólogo chachajj Bibliampiw uka yatichäwejj jan cheqätap qhanañchäna, ukatwa jupajj ukham amuypachäna.*
Trinidad yatichäwi contra parlasajj Capito chachajj jakäwip aptʼasispänwa, ukatwa kuntï amuykän ukjja, jan taqenir yatiykänti. Ukampis Servet chachar janïr uñtʼkans ukhaw qellqatanakapan Trinidad yatichäwir jan creyitapajj qhan amuyasjjäna. Mä qawqha tiempotjja, Capito chachata ukat masinakapat parlkasajja mä tatakurajj akham sänwa: “Jupanakajj kunanakatï religionat jan sum yatiski ukanakat parlañatakiw jamasat tantachasipjjerïna, [ukat] Trinidad yatichäwirojj janiw creyjjapjjänti” sasa. Patak maranak qhepatjja, uka yatichäwir jan creyipkäna uka qellqerinakan sutinakapajj mä listan uñstkäna, ukanjja sutipaw nayrankäna.
Capito chachajj Bibliaruw atinisïna. Jupajj akham sänwa: “Teología toqet yatjjatañatakejj Biblia pachpa ukat Criston leyip pachpa qhanañchpan” sasa. Kittelson chachajj jupat akham amuyarakïna: “Bibliat jan yatjjatapjjatap laykuw teólogos escolásticos jupanakajj pantjasipjje” sasa.
Martin Cellarius (Martin Borrhaus sutimpiw uñtʼasiraki) waynajja, Capito chachjamarakiw Bibliat kunatï cheqäki uk wal yatjjatañ munirïna. Jupasti 1526 maranjja Capito chachan utapanwa jakasïna.
Cellarius chachajj 1499 maränwa nasïna. Jupajj teología, filosofía toqenakat wal yatjjatirïna. Wittenberg (Alemania) markanwa yatichirjam trabajäna, uka markanwa reforma sasin uñtʼatäki ukajj qalltäna. Mä jukʼa tiempotjja, Martín Lutero ukat yaqhanakampiruw uñtʼäna. ¿Kunjamatsa jaqenakan yatichäwinakapat Biblian cheqa yatichäwinakap amuyaspäna?
Teaching the Reformation (Enseñanza de la Reforma) sat librorjamajja, ‘Biblia sapüru liyisa, ukat ukarjam amuytʼasa, oración mayisisa ukat arrepentisisakiw kuntï Bibliajj yatichki uk sum amuysnajja’ sasaw Cellarius chachajj amuyäna. Ukham lurasajj ¿kunanaksa yatjjatatayna?
Julio phajjsin 1527 maranwa, kuntï Cellarius chachajj yatjjatkäna ukanak De Operibus Dei (Sobre las obras de Dios) sat libron qhanañchäna. ‘Kuntï Católica Iglesiajj tʼantʼampita vinompita yatichki ukajj janiw Jesusan cheqpach jañchipa ukat wilapäkiti’ sasaw säna. Robin Barnes yatichirejja, uka librot akham sarakiwa: “Biblian utjki uka profecianakatsa qhanañcharakiwa, cheqas walja llakisiñanaka ukat tʼaqhesiñanakaw utjani, ukatsti alajjpachansa Oraqensa kusisiñaw utjarakini” sasa (2 Pedro 3:10-13).
Jesusajj kunjamäkiti ukjja, Cellarius chachajj qhanañcharakïnwa. Trinidad yatichäwi contra janis cheqak qhanañchkchïnjja, “Alajjpachankir Awkimpi” ukat “Jesucristo sat wawapampejj” jan pachpäpjjatap sum amuyayäna. ‘Walja diosanak utjki ukanakatjja, Jesusajj maynïriwa, ukat Taqe chʼamani Diosan wawaparakiwa’ sasaw sarakïna (Juan 10:34, 35).
Robert Wallace chachajja, Cellarius chachan qellqatapanjj janiw kunjamtï uka tiempon Trinidad yatichäwit amuyaskäna ukham amuyaykänti sasaw 1850 maran Antitrinitarian Biography (Biografía antitrinitaria) sat libropan qhanañchäna.* Ukatwa walja yatjjatatanakajj “jupajj janiw Trinidad yatichäwir creykänti” sasin sapjje. ‘Cellarius chacharuw cheqpach Diosaru ukat Cristor uñtʼapjjañapatak Diosajj yanaptʼäna’ sasaw jupat sapjjaraki.
Wittenberg sat markanwa, 1527 uka maranakan Johannes Campanus sat teólogo yatiñanit uñtʼat chachajj jakäna. Jupajj reforma qalltkän uka markans jakaschïnjja, Martín Lutero chachan yatichäwinakapajj janiw chuymapar purtʼkänti. ¿Kunatsa?
Tatakura misaski ukhajj tʼantʼampi vinompejj Jesusan cheqpach jañchiparu ukat wilaparuw tuku sasaw Católica Iglesiajj yatichi. Ukajj janiw ukhamäkiti sasaw Campanus chachajj säna. Kuntï Martín Luterojj tʼantʼampi vinompejj Criston jañchipa ukat wilap pachpawa siski ukas janiw cheqäkarakiti sänwa. André Séguenny chachajja, Campanus chachat akham sänwa: “Tʼantʼajja, tʼantʼakiskiwa, misa apaski ukan kuntï tʼantʼampejj luraski ukajja, Criston cuerpopa sañwa muni” sasa. Ukat 1529 maran Marburgo markan ukanakat parlañatak tantachasipkäna ukanjja, kuntï Campanus chachajj Biblian jikjjatkäna ukanak janiw parlayañ munapkänti. Qhepatjja, Wittenberg markankir masinakapajj jupar yaqhachjjapjjänwa.
Reformistanakatakejja, kuntï Campanus chachajj Awkita, Yoqata ukat qollan ajayut amuykäna ukaw jupanakar jukʼamp colerayäna. Kunattejj 1532 maran Restitution (Restitución) sat libropanjja, Jesusampi Awkipampejj janiw pachpäpkiti, pä jaqëpjjewa, ukampis ‘mayakïpjjewa’ kunjamtï mä chacha warmejj ‘mayakïpkaspas’ ukhamäpkejja, ukhamarakiw Jupanakajj mayakïpjje, ukampis yaqha yaqhäpjjewa sasaw säna (Juan 10:30; Mateo 19:5). Awkejj Yoqat sipan jukʼamp munañanïtap qhanañchañatakejja, Bibliajj uka pachpa uñachtʼäwimpi yatichatapwa amuyäna. Bibliajj akham siwa: “Chachasti warmin pʼeqeparakiwa, kunjamatejj Diosajj Criston pʼeqepäki ukhama” sasa (1 Corintios 11:3).
¿Qollan ajayut kamspachänsa? Campanus chachajj kuntï Bibliajj siski ukarjamaw akham säna: “Qollan Ajayojj mä jaqjamawa, sasajj janiw Bibliajj siskiti [...]. Qollan ajayojj Diosan mä yanapiripäkaspas ukham amuyañasa, Jupajj uka chʼamampiw taqe kuns luri” sasa (Génesis 1:2).
Campanus chachajj Dios contra saytʼiri, ukat Jesusan uñisiripäkaspas ukham Luterojj uñjäna, ukat yaqha reformistajj jiwayapjjañap mayïna. Campanus chachajj janiw uk yäqkänti. La reforma radical sat qellqatajj jupat akham siwa: “Jupanakajj janiw qollan qellqatanakarjam lurapkiti ukat janiw kunjamtï apostolonakajj amuyapkän ukham amuyapkiti ukatwa Iglesiajj aynachtʼaski sasaw säna” sasa.
Campanus chachajj janiw pachpa religionap uttʼayañ munkänti. Jupajj ‘sectanaka ukat Católica Iglesiat tʼaqaqtat gruponak’ taypinwa kunatï cheqäki uk thaqäna, ukampis janiw kuns jikjjatkänti. Jupajj kunjamtï nayrïr cristianonakajj yatichapkäna ukham Católica Iglesian yatichañap munäna. Ukampis Iglesia pʼeqtʼirinakaw carcelar jistʼantapjjäna. Inas 20 jila maranak carcelankchïna, ukat 1575 maranwa jiwjjpachäna sasaw nayra sarnaqäwinakat yatjjatirinakajj sapjje.
Capito, Cellarius, Campanus ukat yaqha chachanakarusa, kunatï cheqäki uk sum amuyañatakejj Bibliat sum yatjjatañaw yanaptʼäna. Yatjjatapkäna ukanakajj janis taqpachajj Bibliarjamapunïkchïnjja, uka altʼat chuyman chachanakajj Bibliatwa sum yatjjatapjjäna, ukat kunatï cheqäki uk yatjjatasajja, wali askit uñjapjjäna.
Apóstol Pablojj akham sasaw cristian jilat kullakanakarojj säna: “Taqe kun yantʼapjjam, ukatsti kunatejj askïki ukana katjjarupjjam” sasa (1 Tesalonicenses 5:21). Jumatï kunatï cheqäki uk yatjjatañatak thaqhasktajja, ¿Kunsa Bibliax chiqpachapuni yatichi? sat librow yanaptʼiristam, ukajj Jehová Diosan Qhanañchirinakapan luratawa. Uka libro jan qollqe churasaki katoqañatakejj aka revistan qhep qhepa janap uñjjattʼam jan ukajj Internetaruw jw.org/ay sat cheqar mantasma.
^ tʼaqa 4 Uka toqejj jukʼamp yatjjatañatakejja, Yatiyañataki enero 15, 2012 revistat 7, 8 jananaka 14-17 tʼaqanak uñjjattʼäta. Ukajj Jehová Diosan Qhanañchirinakapan luratawa.
^ tʼaqa 8 Jukʼamp yatjjatañatakejja, “Miguel Servet y su búsqueda en solitario de la verdad” siski uka yatichäwi liytʼäta, ukajj ¡Despertad! de mayo de 2006 revistanwa jikjjatasi, ukasti Jehová Diosan Qhanañchirinakapan luratawa.
^ tʼaqa 17 Kunjamsa Cellarius chachajj Cristot parlañatakejj qellqäna ukjja, Robert Wallace chachajj libropan akham siwa: “Jupajj deus sasaw minúscula letrampi qellqäna. Diosat parlañatakejj Deus sasin mayúscula letrampiw qellqerïna” sasa.
Oraqejja, jakäwi utjañapatak suma lurtʼatawa. Ukat umas waljaw ukan utjaraki, cheqas ukaw jakañatakejj wali wakiskirejja. Oraqejj janiw sinti altʼatäkis ni sinti saytʼatäsisa, ukat kawknämtï muytañapäki ukanjamwa muytaraki, ukhamatwa jachʼa lamar qotanakajj jan chhullunktʼkiti ni phututtasins umajj tukstkarakiti. Ukat jarkʼaqer samanapas (atmósfera), campo electromagnético satäkis ukasa, jan wali qhananakat jarkʼaqarakiwa. Animalanakampi, alinakampis purapat yanaptʼasisaw jakasipjjaraki. Taqe ukanak uñjasaw waljanejj aka Oraqejj mä amtampi luratäpachawa sasajj amuyapjje. (Isaías 45:18 liytʼäta.)
Ukampis ina chʼusat tʼaqhesiñanakampi, llakinakampi phoqantatarakiwa. Ukatwa yaqhepajj akham jisktʼasipjje: ‘¿Diosajj aka Oraqen ukanak utjañapti munpachäna?’ sasa. (Deuteronomio 32:4, 5 liytʼäta.)
Oraqejja, jaqenakan kusisita maynit maynikam respetasisa ukat taqe kun Luriri Diosar munasa jakasipjjañapataki lurtʼatawa. Ukhamajja, jaqenakajj mä amtampi lurtʼatarakïtanwa. Animalanakata ukat alinakat sipansa jiwasajj khitis Lurawayistu uk sum yattanjja ukat Jupat yateqasiñwa munaraktanjja, Jupajj munasiri ukat cheqaparu uñjiriwa. (Eclesiastés 12:13 ukat Miqueas 6:8 liytʼäta.)
Taqe kun Lurir Diosajja, kuntï amtki ukjja, phoqaspawa. Ukhamajj ina chʼusat tʼaqhesiñanaka ukat llakisiñanakjja chhaqtayjjaniwa. Ukat aka Oraqjja, jaqenakan kusisita jakasipjjañapatakiw sum tukuyjjarakini. (Salmo 37:11, 29 ukat Isaías 55:11 liytʼäta.)
1 2 3 4 5 6 7 8 9 10 11 12 13 14 15 16
^ ***w12 1/15 7-8 jananaka Chiqpach cristianonakax respetompiw Bibliar uñjapxi***
QURAS TRIGOS MAYAKIW JILTAPXI
14 Apostolanakan urunakapat aksarux qullan ajayun ajllit cristianonakax uraqin utjapuniniwa sasaw Jesusax mä uñachtʼäwin qhanañchäna. Kunjamatix suma ‘trigonakax’ ‘quranak’ taypin jilkixa ukhamarakiw utjani sasaw säna (Mat. 13:30). Uka tiempot aksarux khitinakarus Diosax qullan ajayupampi ajllïna uk janis yatkstanxa, uka kasta suma cristianonakax utjapunïnwa. Ukat taqi chuymaw Diosan Arupar arxatapxäna. Kʼari yatichirinakarus jan axsartʼasaw qhan irkatapxäna. ¿Khitinakas Diosar ukham luqtapxäna?
15 Francia markan iglesia pʼiqtʼir mä jaqit parltʼañäni, Agobard de Lyon satänwa (779-840 J.P.) Santonakar yupaychañasa, pachachanakataki iglesianak lurañasa ukat yaqha ukham luräwinakas janiw Bibliarjamax walïkiti sasaw qhan parläna. Ukat mä mita masipax Claudio satarakïnwa. Nayra pachachanakar yupaychañasa, santonakar rezañasa janiw walïkiti sasaw sarakïna. Ukatxa, Berengario sat mä jaqiw akat niya waranq maranak nayrax Francia, Tours markan utjarakïna, iglesia sarayir wali uñtʼat jaqïnwa. Ukampis kuntï Católica Iglesian vinotsa tʼantʼatsa yatichapki ukax janiw Bibliarjamax walïkiti sasaw säna. Iglesian yatichäwinakapat sipansa Biblian kamachinakapaw nayrankañapa sasaw säna. Ukatwa juparux jaqunukupxatayna.
16 Niya 1100 maranak qalltanxa, pä chachanakarakiw Bibliar wal arxatapxäna. Maynix Pedro de Bruys satänwa, maynisti Enrique de Lausanne satarakïnwa. Asu wawanakar bautisañasa, cruzanak apnaqañasa, jiwatanakar apxatayañasa ukat Católica Iglesian vinota tʼantʼat yatichäwinakapas janiw Bibliarjamax walïkiti sasaw Pedrox qhanañchatayna. Ukatwa juparux iglesiat jaqsupxatayna ukat 1140 maran jiwayapxatayna. Ukatsti, kuna jan walinakatï iglesian luraski uka contrarakiw Enriquex parlarakitayna. Biblian kamachinakap pʼakintasaw jan walinak lurapxi sasaw säna. Ukatwa juparux 1148 maran carcelar jiwañkam jistʼantapxatayna.
17 Pedro de Bruys sat chachar iglesia contra parlatapat jakkirpach nakhantayapkäna uka urunakanxa, Valdès jan ukax Valdo sat mä wawarakiw nasitayna. Jilïrïxäna ukhaxa, wali uñtʼat jaqïxänwa, ukat Diosan arunakapat yatichasiñapatakis wal chʼamachasirakïna. Jupax janis iglesia pʼiqtʼirïkchïnxa, walpun Diosan arunakaparux respetäna. Ukatwa Biblian mä qhawqha libronakap yaqha arur jaqukipayañ amtatayna, yänakapsa ukaruw tukjasitayna. Francia markat aynachankir jaqinakax jupanakan liytʼañjam Biblia katuqapxaspa ukwa munäna. Ukat kunapachatï jaqinakax pachpa arupat Biblia katuqapxäna ukhaxa, yaqhipax chuyms chʼallxtayasipxänwa. Jankʼakiw Diosan arunakapat yatiyañ qalltapxäna ukat yänakampis yanaptʼapxäna. Tatakuranakatakix janipuniw ukax akchʼas walïkänti. Ukatwa 1184 maranxa, jilïr tatakurax Valdon arkirinakapar uñisiñat ananuküna, utanakapsa uraqinakapsa jan sinttʼasisaw aparapxäna. Ukampis ukham alisnukutaxa, yaqha chiqanakaruw Valdon arkirinakapax Diosan arunakap apapxäna. Chiqansa, uka aqkir chuyman chach warminakasa, Pedron arkirinakapasa, Enriquen arkirinakapasa ukat iglesiat saraqir mayni chach warminakasa Europan wali chʼiqintatäpxänwa. Ukat qhipa maranakanxa, akïr chachanakarakiw Diosan arunakapat saytʼasipxäna: John Wyclef (c. 1330-1384), William Tyndale (c. 1494-1536), Henry Grew (1781-1862), ukat George Storrs (1796-1879).
^ ***bh 27-36 jananaka ¿Kunas Diosan amtapaxa aka Uraqitakixa?***
3 jalja
¿Kunas Diosan amtapaxa aka Uraqitakixa?
¿Kunas Diosan amtapaxa jaqinakatakixa?
¿Kuna kʼarinakasa Diosxat parlasiwayi?
Aka Uraqin jakasiñax jutïr urunakanxa, ¿kunjamäpachanisa?
DIOSAXA mä suma amtäwiniwa, kʼumara ukat wali kusisita jaqinakampi aka Uraq phuqantayañwa munäna. Bibliax akham siwa: Diosax “mä huerto wakichäna” ukat “taqi casta suma frutanak achuri quqanak jilayarakïna, ukanakasti manqʼañatakïnwa” sasa. Ukxarusti Adanampi Evampiruw luratayna, uka suma huertoru uchasasti nayrir awkinakasarux Diosax sataynawa: “Jichhax wali mirantapxam, aka uraqirusti phuqhantapxarakim, apnaqapxarakim” sasa (Génesis 1:28; 2:8, 9, 15). Ukhamasti, jaqinakaxa wawanakanïpxañapänwa, ukat huertxa Uraqpacharu jithitatayapxañapänwa, animalanakarusa sum uñjapxañapänwa, uk Diosax munäna.
2 ¿Jaqinakaxa kusipach Uraqina jakasipxani siski, Jehová Diosan uka amtapaxa phuqasipuniniw sasmati? Diosaxa, “arstwa, ukham lurarakïxa” siwa (Isaías 46:9-11; 55:11). Ukhamaxa, Inuqirisax kuntï amtawayki ukanakxa phuqapuniniwa. Jupaxa, aka Uraqxa janiw “chʼusäñapataki” lurkänti, “jan ukasti jaqinïñapataki[w]” lurtxa, sasaw säna (Isaías 45:18). ¿Kunjam jaqinakas Uraqin jakasipxañapäna ukat qhawqha tiemposa utjasipxañapänxa? Bibliaxa akham siwa: “Aski jaqinakax uraq katuqapxani, wiñayatakiw ukan jakapxarakini” sasa (Salmo 37:29; Apocalipsis 21:3, 4).
3 Chiqasa, uka arunakaxa janïraw phuqaskiti. Jaqinakaxa usuntapxi, jiwapxi, ukat nuwasipxi, jupanakpuras kawkhans jiwayasisipki ukhamawa. Jan walinakakiw uñjasiski. Jehová Diosax janipuniwa ukhamäñapxa munkänti. ¿Kunatsa Diosan amtapaxa jan phuqasiwaykpachäna? ¿Kunas kamachpachäna? Aka jisktʼäwinakan jaysäwinakapaxa janiw jaqinakan sarnaqäwipxata libronakankkiti, kunattix alaxpachanwa jan wali luräwinakax qalltatayna.
MÄ UÑISIRIN UÑSTÄWIPA
4 Génesis libronxa, Diosan mä uñisiripaw Edén huertan uñstän siwa. ‘Katari’ satächisa janiw aliq animalakïkiti. Jupax “Supaya, Satanás satarakiwa, juparakiw aka uraqin jaqinakarux wali sallqjañanak [jan ukax engañonak] luri” sasaw Apocalipsis libroxa qhanañchi. “Nayrapacha jachʼa katari [jan ukax asiru]” satarakiwa (Génesis 3:1; Apocalipsis 12:9). Ukhamasti, wali chʼamani angelawa, uka ajayuxa mä asirumpiw Evaru arxayäna, asirus parlkaspa ukhamwa amuyayäna. Kunapachatix Diosax jaqinakataki Uraqi wakichkäna ukhaxa uka angelaxa uñchʼukiskpachänwa (Job 38:4, 7).
5 Jehová Diosan taqi inuqatanakapasti chiqapar lurtʼatawa, ukxa yattanwa. Ukhamasti, ¿khitirak “Supaya” “Satanás” sutini angelarusti lurpachänsti? Diosan wali chʼaman mä angelapawa Supayaru munañapat tukutayna. ¿Kunjamatsa ukhamar purtʼaspachäna? Kunjamtix mä chiqa chuyman jaqix jan lunthatasirïkasina lunthataru tukuspa ukhamawa. ¿Kunjamsa ukhamar tukuspa? Inasa chuymapan jan walinak amtchispa. Ukat ukaki lupʼiskani ukhaxa, ukakwa lurañ munaskanixa. Ukatxa, uka jan walix lurañjamäni ukhaxa, jankʼakiwa lupʼitaparjama ukxa lurani (Santiago 1:13-15).
6 Ukhamatwa uka angelaxa Satanasaru tuküna. Kunapachatix Jehová Diosax Adanampiru Evampiru wawanipxätaw ukat wawanakamampiw aka Uraqiru phuqantapxäta siskäna ukhaxa, Supayax ischʼukiskpachänwa (Génesis 1:27, 28). Ukat akham sasaw amuytʼaspachäna: “¡Taqi aka jaqinakaxa Diosar sipansa nayaru yupaychapxitaspastï!” sasa. Uka jan wali amtapaxa chuymaparuw mantatayna, ukatsti, Diosat kʼarisisawa Eva warmirux sallqjatayna (Génesis 3:1-5). Ukhamatwa “Kʼarintiriru” tukutayna, griego arunxa “Diablo” satawa. Ukhamatarakwa, Diosan “Uñisiriparu” tukutayna, ukwa “Satanás” sutixa hebreo arunxa sañ munaraki.
7 Adanarus Evarusa Satanasax kʼarinakampiwa sallqjäna Diosar jan istʼapxañapataki (Génesis 2:17; 3:6). Ukatsti jiwañaruw purtʼasipxäna, kunjamtï Diosax siskäna ukhama (Génesis 3:17-19). Adanax juchachasisawa jucharar jaqiru tukuwayi, ukatxa taqi wawanakaparuw uka juchxa katuyawayi (Romanos 5:12). Ukaxa, mä wixrjat aruwiramp sasiwa. ¿Uka wixrjat aruwirampi lurat aruwinakax kunjamänisa? Wixrukamakïniwa. Ukhamarakiwa, taqiniwa Adanan juchapxa katuqawaytanxa uka wixrjat aruwirampi luratäksnas ukhamawa. Ukatwa chuymankiptasinxa jiwaraktanxa (Romanos 3:23).
8 Satanasax Adanampiru Evampiru juchar puriyañataki chʼamachasawa jan istʼasirinakan pʼiqiñchiriparu tukutayna. Jehová Diosaruwa qallasiwayi, apnaqäwip jiskʼachasa. Akham siskaspänsa ukhamawa: “Diosax jan wali apnaqiriwa, kʼariwa, kusisiñatsa jarkʼasiriwa. Jaqinakaxa janiw munapkiti Diosampi apnaqatäñxa, jupanakaxa kunatï walïki jan walïki uka amtanakaparjam sarnaqasipkaspawa. Ukampisa nayar istʼapxitaspaxa wali sum sarnaqasipxaspaxa” sasa. Ukham kʼarintataxa, ¿kunsa Diosax lurañapänxa? Uka jan istʼasirinakaruxa jiwayxañapänwa sasaw yaqhipanakax sapxi. Jiwarayasapanxa, ¿Satanasan kʼarisitapxa qhanañchasapänti? ¿Diosaxa suma Apnaqirïtapxa uñachtʼayasapänti?
9 Jehová Diosax chiqaparupuniw taqi kunsa uñji. Ukatwa, ukjpacha uka kutkatasirinakaruxa jan tukjawaykiti. Jan ukasti, Satanasan kʼarinakap qhanstayañatakix tiempow munasïna, ukatwa Diosax jan tukjawaykiti. Ukhamasti, jaqinakax Satanasampi chika jupanakpacha mä qhawqha tiemp apnaqasipxpan sasaw Diosax satayna. ¿Kunatsa Diosax ukham satayna? ¿Kunatsa walja tiempox munasïna uka kʼarinaka qhanstayañatakixa? Aka libron 11 jaljapanwa jukʼampi ukanakxata yatichasini. Jichhax jisktʼasiñamawa: Satanasax janiw kunsa lurkänti Adanampi Evampitakixa, ukhamasti, ¿kunatsa jupanakaxa Satanasaru iyawsapxpachäna? Taqi kunwa Jehová Diosatxa katuqapxatayna, ukampisa, ¿kʼarintasiri jan wali Diosataynasä sañax walikïskänti? ¿Kunsa jumax lurasmäna?
10 Aka jisktʼanakxat lupʼiñasawa, taqiniw ukham yantʼanakan uñjastanxa. Ukhamaxa, Jehová Dios tuqit saytʼasïta ukhaxa Satanasan kʼarinakaparux janiw sasmawa. Diosaru Apnaqirimarjama iyawsasasti, Supayana wali kʼarïtapwa uñachtʼayäta (Salmo 73:28; Proverbios 27:11). Aka Uraqinxa millón millón jaqinakawa utji, ukampisa mä qhawqhanikiwa Jehová Diosampi apnaqayasiñ amtapxi. Ukaxa mä wakiskir jisktʼäwiruw apistu: ¿Supayaw akapach apnaqi sasati Bibliax chiqpachapuni yatichi?
¿KHITIS AKAPACH APNAQI?
11 Akapachaxa Satanasan apnaqatätapxa Jesusax sum yatïna. Mä uruxa, Supayaw Jesusarux uñachtʼayäna “taqi markanaka, kunja sumäkäntix ukanaka, kunja jachʼäkarakïntix ukanaksa. Ukatsti sänwa: ‘Taqi akanak nayax churäma, jumatix killtʼasisin nayar yupaychitäta ukaxa’ sasa.” (Mateo 4:8, 9; Lucas 4:5, 6.) Uka tuqit amuytʼañäni. Aka markanakatï jan Supayankasapänxa, ¿Jesusatakix munañjamäsapänti? Akapachaxa jan Satanasampi apnaqatäkasapän ukhaxa, Jesusax janiw jumankkiti saspänwa, ukampisa janiw ukham siskänti.
12 Chiqasa, Jehová Diosaxa taqi chʼamaniwa, jupaw taqi kun Luririxa (Apocalipsis 4:11). Ukampisa Jesusaxa, “akapacha apnaqirix” Supayaw sataynawa (Juan 12:31; 14:30; 16:11). Ukatxa, “akapach diosax” Supayawa sasarakiw Bibliax yatichi (2 Corintios 4:3, 4). Juan sutini apostolaxa Supayxatwa akham qillqawayi: ‘Taqi aka uraqpachaxa Supayan munañapankiwa’ sasa (1 Juan 5:19).
SUPAYAN APNAQAT ÑANQHAPACHAX TUKJATÄNIWA
13 Marat maratjamaw akapachaxa jukʼampi jan walir saraski. Chʼaxwäwinakakiw utjaski, jan wali amtan politiconakasa, yupaychäwinakan kʼari yatichirinakapasa ukat jan sinttʼasis jaqi jiwayirinakasa añchapunïxiwa. Aka ñanqhapachax janipuniw waliptkaspati. Machaq jutïrpacha utjañapatakixa Diosax niyaw aka ñanqhapachxa tukjani Armagedón sata chʼaxwäwina sasaw Bibliax qhanañchistu (Apocalipsis 16:14-16).
14 Jehová Diosaxa Jesucristoruwa alaxpachankir apnaqäwipan Apnaqiripat uttʼayi, Diosan Reinopa satarakiwa. Nayrapachawa Bibliaxa akham säna: “Mä wawaw jiwasataki nacini, Diosaw mä yuqall wawa churistani, uka wawaw jichhax apnaqarakini. Akham sasaw sutichapxarakini: [...] Sumankañan Jilïripa sasa [...] jupan reyïñ chʼamapasti taqi chiqankarakiniwa, suman sarnaqasiñasti janipuniw tukuskaniti” sasa (Isaías 9:6, 7). Jesusax arkirinakaparu Diosat mayisiñ yatichasaxa uka apnaqäwit mayiñwa yaticharakitayna akham sasa: “Apnaqäwimax jutpan. Munañamax luraspan, alaxpachansa ukhamaraki aka Uraqinsa” sasa (Mateo 6:10, NM). Jutir yatichäwinakanwa yatiqaskañäni kunjamsa Diosan Apnaqäwipax taqi akapach apnaqäwinakarux tʼunjani, ukatsti uka apnaqäwinak lantiw uttʼayatäni (Daniel 2:44). Uraqxa kusipachaptayarakiniwa.
¡KUSIPACHAX JAKʼANKXIWA!
15 Bibliax akham siwa: “Jiwasax arsutaparjamaw suytʼasktan mä machaq uraqi, mä machaq alaxpachampi, kuntix Diosax: ‘Churapxämaw’ siskistu uka. Ukansti taqi kunasa chiqapapunïniwa” (2 Pedro 3:13; Isaías 65:17). Kunapachatï Bibliax ‘uraqit’ parlki ukhaxa, awisax jaqinakxat parli. Ukhamaxa, uka chiqap suma ‘machaq uraqixa’ Diosan iyawsata jaqinakawa.
16 Kunapachatï kusipachankxañäni ukhaxa, Diosan chuymapar purtʼir jaqinakaxa “wiñay jakañ” katuqapxani sasaw Jesusax säna (Marcos 10:30). Mirä amp suma Bibliaman Juan 3:16 ukat 17:3 thaqtʼma, wiñay jakañ katuqañatakixa kun lurapxañamaw sis Jesusax uk liytʼañäni. Diosan suma churäwipa, kusipacha katuqirinakaxa kuna bendicionanaksa katuqapxani, uk jichhax Biblian uñxatañäni.
17 Ñanqha luräwinakasa, chʼaxwäwinakasa, lunthatasiñasa ukat nuwasiñasa janiw utjxaniti. “Ñanqha lurir jaqinakax chhaqtxaniwa; [...] llampʼu chuymaninakasti uraq katuqapxani” (Salmo 37:10, 11). Sumankañas utjxaniwa, Diosaxa ‘aka uraq tukuskamaw nuwasiñ tʼakurayani’ (Salmo 46:9; Isaías 2:4). Kunapachatï uka urux purinini ukhaxa, ‘aski kankañax panqaraniwaʼ, ukat ‘sumankañasti phaxsin tukusiñapkamaw utjaniʼ, mä arunxa wiñayatakïniwa (Salmo 72:7).
18 Jehová Diosan luqtirinakapaxa janiw kunsa axsarxapxaniti. Bibliax qillqaskäna uka urunakanxa, kunapachatï Diosar istʼapkäna ukhaxa janiw kunsa israelitanakaxa axsarapxirïkänti (Levítico 25:18, 19). ¡Wali sumapunïniwa ukhama jan kun axsarasa Kusipachan jakasiñaxa! (Isaías 32:18; Miqueas 4:4.)
19 Janiw manqʼat pisinkañax utjxaniti. “Trigox yapunakan jilarkir utjpan, qullu patanakansti jilantarakpan”, sasaw salmonak qillqirixa qʼuchüna (Salmo 72:16). Jehová Diosax taqi chuyma luqtirinakaparux walja bendicionanakwa churani, ukatxa “uraqix achunakap chur[ani]” (Salmo 67:6).
20 Uraqpachawa mä suma kusipacharu tukuyatäxani. Jan wali jaqinakampi tukjata qʼara lugarawjanakanxa suma utjäwinaka ukat suma huertanakaw utjxani (Isaías 65:21-24; Apocalipsis 11:18). Sapürutjamawa aka Uraqixa kusipachaptayatäxani, ukat Uraqpachaxa kunjamäkänti Edén huertax ukhama mä suma huertaru tukuyatäxaniwa. Wiñayan wiñayapatakiwa Diosax ‘amparapa luqatataniʼ, “taqi jakirinakarusti askinak jilarkir” churani (Salmo 145:16).
21 Jaqinakaxa animalanakampixa sumankxapxaniwa. Jachʼa axsarkañ animalanakasa uywanakampi mayakiwa manqʼasipxani. Mä jiskʼa wawasa janiw uka animalanakarux axsarxaniti (Isaías 11:6-9; 65:25).
22 Usuntañanakasa janiw utjxaniti. Diosan alaxpacha Apnaqäwipan Apnaqiripat uttʼayat Jesusaxa, usutanakarusa qullarakiniwa aka Uraqinkkäna ukat sipansa jukʼampi (Mateo 9:35; Marcos 1:40-42; Juan 5:5-9). Uka urunakanxa, “Janiw khitis siskaspati: ‘Usutatwa’ sasaxa.” (Isaías 33:24; 35:5, 6.)
23 Familiaranakasata jiwirinakasa jaktanipxaniwa ukat Diosar istʼasisa sarnaqapxani ukhaxa janiw mayampisa jiwxapxaniti. Diosan taqi amxäsita jiwatanakawa jaktanipxani. Ukhamasti, ‘jiwatanakatxa ñanqha jaqinakasa, aski jaqinakasa jaktanipxaniwa’ (Hechos 24:15; Juan 5:28, 29).
24 Jehová Dios Luririsxata jukʼampi yatxatañ munirinakatakixa mä suma suytʼäwiwa utji, ukhamaraki Juparu luqtañ munirinakatakisa. Ukhamasti, Jesucristota jukʼampi yatiqañaxa wali wakiskiripuniwa, jupnamwa taqi bendicionanak katuqañäni.
KUNSA BIBLIAX YATICHI
▪ Diosax aka Uraqi kusipachaptayä siski uka amtapaxa phuqasiniwa (Isaías 45:18; 55:11).
▪ Jichhürunakanxa akapachax Satanasan apnaqatawa (Juan 12:31; 1 Juan 5:19).
▪ Kusipachankxañäni ukhaxa, Diosaxa walja bendicionanakwa churistani (Salmo 37:10, 11, 29).
[Jisktʼanaka]
1. ¿Kunas Diosan amtapaxa aka Uraqitakixa?
2. 1) ¿Kunatsa Diosan amtapax aka Uraqitakix phuqasipuniniw sisna? 2) ¿Kunjam jaqinakas wiñayataki jakasipxani, kamsis Bibliaxa?
3. ¿Kuna jan walinakakisa aka Uraqin uñjasiski, ukat kunanak jisktʼasiñasas wakisispa?
4, 5. 1) ¿Khitisa Evaruxa mä asirumpi arxayäna? 2) ¿Kunjamsa mä chiqa chuyman jaqix lunthatar tukuspa?
6. ¿Kunjamsa Diosan mä chʼaman angelapax Supay Satanasaru tukutayna?
7. 1) ¿Kunatsa Adanampi Evampixa jiwapxäna? 2) ¿Kunatsa Adanan taqi wawanakapjamaxa chuymankiptasin jiwtanxa?
8, 9. 1) ¿Kunjamsa Satanasax Diosar kʼarintawayi? 2) ¿Kunatsa Diosax ukjpacha jan tukjawayki uka kutkatasirinakaruxa?
10. ¿Kunjamsa Dios tuqit saytʼasisma ukat kunjamsa Satanasan kʼarinakapar janiw sasma?
11, 12. 1) Supayax Jesusar taqi markanaka uñachaykäna, uka yantʼaxa, ¿kunjamsa Supayax akapach apnaqirïtap uñachtʼayi? 2) ¿Kuna yaqha uñachtʼäwinakasa, Satanasax akapach apnaqirïtapatxa uñachayi?
13. ¿Kunatsa mä machaq jutïrpachax munasi?
14. ¿Jehová Diosaxa khitirusa alaxpachankir Apnaqäwipana Apnaqirit uttʼayäna, ukat kunjamsa uka tuqit arsusiwayi?
15. ¿Kunas ‘machaq uraqixaʼ?
16. ¿Diosan chuymapar purtʼir jaqinakaxa kuna suma churäwinaksa katuqapxani ukat kun lurañasasa uk katuqañasatakixa?
17, 18. ¿Kunatsa chʼaxwañanakasa ukat axsarañasa janiw utjxaniti sasax sisna?
19. ¿Kunatsa Diosax kusipachan manqʼanakxa utjayapuniniw sasax sisna?
20. ¿Kunatsa Uraqix mä kusipacharu tukuyatäniw sasax sisna?
21. ¿Kunatsa jaqinakaxa animalanakampix sumankxapxaniwa sasax sisna?
22. ¿Usuntañanakax utjaskakiniti?
23. ¿Kunatsa jaktaniñaxa wali kusiskañänixa?
24. ¿Kamsakismasa Kusipach Uraqin jakasiñxatxa?
[30 janan foto]
¿Kunjamaraki Satanasasti taqi markanak Jesusaru churaspänsti jan jupankkasapän ukhasti?
[35 janan fotokamakiwa]


c: text/html

text:
Isturyanaka Aka tuqita Libertad de Expresión De Mara t'aqa, 2012
29 Mara t'aqa 2012
Irán: Mayni mutuñ utan jist'antat bloguerow manq'at mutuñanki
Iranis Bloguerunakan jan walt'awipar puritapatx jichhurunakax arusiwinakax utjaskakiwa, Hossein jupax llamayu phaxsitw manq'at mutuñanki.
21 Mara t'aqa 2012
Arabia Saudita: Jan juicion jist'antatanakar antutapxañapatak qhurut arsusiwinaka
Arabia Sauditanx waranq jaqi jist’antatanakaw utji. Waljanirux janiw juicio lurapkiti. Jilpachax janiw kunats jist’antatap yatipkiti. Aka qhipa phaxsinakan jist’antatanakan wila masinakapax redes socialestuqit yatiyañatak irnaqasipki....

robotstxt: allowed

filter: keep


text:
Qhipa qillqatanaka Martha Valencia Intimayta De Sata qallta, 2011
29 Sata qallta 2011
India: Delhi markan Corte Suprema jak'an mä bombax phallawayk ukxat jiskt'awi
Yatiyasiwayiw llatunka jaqinaka jiwata ukhamaraki pusitunk phisqan usuchjatanaka Corte Suprema Delhi nayraqatana miércoles willjt pacharu, paqallq ur septiembre phaxsit saraqkipana. Indios Cibernautanakax wali kulirataw sartasipxi...
Irán: Bloguerax phisqa tunk jawq’aw katuqatäna
Akaw Somayeh Tohidloo iraní blogueran arupaxa, akham phisqa tunk jawq’a katuqasax aka Evin watañ utana blog uksatuqiruw qillqt’atana: Wali k’uchikipxama, kunalaykutix jupanakax jisk’achañpun munanxa, sawapxama...


text:
Wali aski isturyanaka Aka tuqita Medio Oriente & Norte África
Isturyanaka Aka tuqita Medio Oriente & Norte África
18 Llamayu 2014
Uñacht’aw waraqt’awi: Irani yatiqirinakax tuqisiwapxanw kunapachatix pulitikus aruskipawinakax utjkana, ukaxa.
Estudiantes de la Universidad Amirkabir de Irán en Teherán, corearon consignas de apoyo a Mir Hussein Mousavi y Mehdi Karroubi, líderes del Movimiento Verde a...
20 Achuqa 2014
Irán markanx mä programa de Television kuntraw qhurut arsusiwimp sartasipxi
Ch’axwirinakax jan wal aka programax parli etnia bajtiari tuqi sasaw sapxi ukhamarak jan wali uñch’ukiraki Revolucion Constitucional irani uka jilir irpiripanakaruxa.
28 Chinuqa 2014
16 Chinuqa 2014
#GVMeetup: Global Voices ukax jakawisanakiwa
Aka episodio GV Face' ukax mayacht'chistuwa, nayrïr chiqanx coordinadores de #GVMeetup de Egipto, Pakistán ukat Portugal.
24 Jallu qallta 2013
Iran-an Chat ukax jan wali aruti. WeChat Ukax Jark'antatawa
WeChat ukax Redes Sociales ukaruw teléfonos inteligentes apnaqirinakarux mantayi. Ukch'añkamax mayni Irán jilïr irpirin mä pä ministrunakapax yaqha arkirinakamp aruskipañatakiw may may Redes Sociales ukanak...
25 Lapaka 2013
Rap tunecina jayllawix mä q’uchuw waynanakatakix tukuwayi
3 waranqa waranqa jila You Tube ukar mantir jila kullakanakampiw rap jayllintawix mä himno ukar waynanakatak tukuyatatayna. Afef Abrougui jupax qhananchistuwa kunats ukax ukham ukxata.
9 Sata qallta 2013
#SpyDuck de Egipto markanx arum manq'aruw tukuyatäna
Egipto markanx mä cigüeña ukax jamsat unch'kiriw sasin juchanchatatayna, ukatx katuntataw uñjasitayna ukatsti mä egipciankir wila masin manq'antataw jikxatsitayna.
24 Lakan phaxsi/llumpaqa 2013
19 Willka kuti 2013
Arabia Saudita: Warminakarux juicios públicos ukar sarapxañapax jark'atawa
Jueces sauditas jupanakax warminakarux juicios públicos ukar sarapxañapx jark'asipkakiwa, ni jak'a phamillapk ukhas chikanchasipxañap munkiti. Wasüru[18 uru willka kuti phaxsita ] Umar Al-Saeed, ukan payïr...
1 Willka kuti 2013
Irán: “¡Mundial ukan anatapxaniti!” (WITIYUNAKA)
Iraníenkirinakax turkakipäwir amtasax wali k'uchikiw amtapxi. 18 uru mara t'aqa phaxsit aka 2013 maranx equipo nacional de fútbol Irán markan Mundial de Fútbol 2014 Brasil...
Saudita jisk’a tunka kimsan maran wawax mä iPad katuqi kunapachatix wil uskuntayaskan ukhax VIH ukampiw apkatasiwatana
Aka yatiyawix walpin yatiyaw yatiyirinakarux phiñasiyawayi ukhamarakiw Ministro de salud jupas uñjt’ir ukatx churir iPad sarawatayna.
21 Llamayu 2013
Yemen: ¡ Yatiqañ uñstäwi!
Kunatix mä markanst waynanak tawakunakax ( tunka phisk mar jan ukax juk`am maraninaka ) 40% de tasa de analfabetismo ukhamaxa, yatiqañamp waynakak tawakunak mirt`añapampix wali...
18 Llamayu 2013
Bahréin uksa markanx rey ukar jan wali arunakamp arch’ukis qillqapxatapatx suxta tuiterunakaruw jist’anti
Suxta Twitter apnaqirinakaw (usuarios) bareiní markan mä maratak sentenciados ukham jikxatasipxi, 15 uru aka llamayu phaxsit makiptatarux sitio de microblogueo ukan Rey Hamad bin Isa...


text:
Aka uraq khatati Haiti Markana paskipanxa, amuyumpi jaqinakan luravinakaparu yanapt’añataki, Pä jilawi aka Global voices tama tuqita Khitata, aka Purto Principe tuqiru. Aknirinakawa Georgia Popplewell [en] ukjamaraki Alice Backer [en] akjam yanapt’apxi, churapxiwa nayrir yatiyawinaka kunjams jakatatapxi ukjata. Uñjapxam kunanakatix lurañapakix ukanaka [es].
PUERTO PRÍNCIPE, HAITÍ 29 de enero 2010
Aka wali uraq khatatixa aka Puerto Principe – Haiti markan paski ukaxa, mä wali pisin jakasiñ markawa ukhamaraki mä artistanakan jakasiwipawa, uñstayapxiwa jiwa kasta lurawinaka ukjattxa. Aka barriuxa mä taypi lurawinwa aka q’ayachañatakixa Bienal del Gheto o “Ghetto Biennale” [en] diciembre phaxsikamaxa 2009 maränaxa.
Imata Waraqanakaxa uñicht’ayiwa kunjamtix paski aka 12ni enero phaxsin paski uraq khatatix uka ukhamaraki kunjams jakatatapxi ukanakampi. (Una versión con títulos en inglés esta disponible en dotSUB. [en]) utxayatawa mä Revista lurata akniri Belle Williams ukampi, jupaxa aru yatiyawinak amnaqiripawa aka Ti Moun Rezistans jaqina, Mä pustuchata lurawinaka wawanakataki aka Barriuna.
Yanapt’añataki aka artistanakaru aka wali uraq khatatina, churamaya Foundry Haiti Fund [en] ukaru.
•••
Alice Backer jupawa apayawayi mä imat jamuqa jiskt’awimpi aka Siméon Evans ukaru [en], yaqha tamankir kullakawa aka Grand Rue ukana, ukanx parliwa mural uñstayatata, akniri Ghetto payir paxsi saraqataru 2009ni marana. Aka k’achanchiri Britanico Bill Drummond jilatana. “Ewans uka jilataxa iyawsiwa aka Bill Drummond mural lurataparu jupax janir uraq Kjatati utjki ukhawa amuyana, Aka mural tukqixa mä säwa säna “Imagine si denme pa gen mizik” (amuyapxam arumanthix jan musik utjatapa)”
Waljani K’achanchirinakawa ukjamaraki Anqax yatiyawinak amnaqirinakawa apayapxi pankanaka, jamuqanaka ukjamaraki jamuq imatanaka amtasina aka Bein al Gheto ukat. Aka jamuq imirixa uñicht’ayiwa alka youtube tuqi, mä Jamuq imata de una procesión musical en la Grand Rue [en]. Utxiwa walxa jamuqanaka aka Flickr PRI's The World [en] ufana tuqina ukjamaraki John T. Unger [en] ukasa. Richard Fleming, Brooklyn ukan jakasirixa uskuntiwa walxa yatiyt’awinaka [en] Blogupana, qillqarakiwa Má amtachinu (ing) aka Miami Herald ukataki. Má Amtachinu Beinal ukjata [en] aka kachanchayiri Tracey Moberly uñstiwa Dazed Digital ukata.
Nayraqatpächxa uñt’ayatawa Caribbean Free Radio [en] uka tuqi.
Global voices ukana irnaqawipaxa haiti Markanxa qulqi tuq yanapt’atawa jiwasan yanapt’irinakasampi [en] ukjamaraki yatiyawinak jaqinakxat amnaqirinakampi aka Internews [en]. Uka tuqita. juk’am yatxatañatakixa uñxt’asmawa aka página uraq Khatati Haití markana [en] aka Global Voices tuqina.
Nicholas Laughlin jupawa yanapt’asiwayi aka amtachinuna.


text:
Wali aski isturyanaka Aka tuqita Guerra & Conflicto
Isturyanaka Aka tuqita Guerra & Conflicto
27 Anata 2014
27 Chinuqa 2014
30 Sata qallta 2013
28 Sata qallta 2013
22 Willka kuti 2013
Militante talibán pakistaní jupax Malala ukatakiw mä carta abierta qillqt'i
Adnan Rasheed, Tehreek-e-Taliban de Pakistán uksam militantipaxa, mä carta qillqt'atayna ukanx akham sasa qillqt'atanwa, paquistaninkirinakax utanakaparuw sarxapxañapa madraza local ukan yatichay thaqhapxañapa sasa.
20 Llamayu 2013
Mexicanunakan chhaqhatapatw taykanakax manq'at mutuñankapxi
Chhaqharirin Taykanakap ukhamarak wilamasinakapas Mexico markan huelga lurapxana llatunkur llamay phasit saraqataru, gobiernur mayiri wilamasinakap thaxtañar phuqhañapataki.
26 Qasäwi 2013
Siria: Alepon ch’axwäwipat arsuta
Yatiyaw yatiyir Jenan Moussa tatax willtatat Alepo markan jikqhatasi , ukjamrus arsuskiw sarnaqäwipata maysatx fuerzas pro ukat anti gobierno ukax sarantaskakiwa. Moussa ukan tuyts ukanakas...
9 Qasäwi 2013
Korea del Norte-n Asxarayañ munatapat Arabia-nkirinakax Larusipxiwa
Corea del Norte-n “bases militares de Estados Unidos-ar” jan walt’ayañ munatapat walja Árabe Internet apnaqirinakaw larusipxi.
3 Qasäwi 2013
9 Anata 2013
Tormentosa Uma? Bolivia, Chile ukhamarak Perú markampi ch’axwäw lamar quta qurpachäwlayku
Corte Internacional de Justiciax arst’añpaw kunapins aka lamar quta qurpachasiw Chilempit Perúmpit amuyi. Pablo Andrés Rivero jilax kunats aka jan walt’äwix ch’axwäwir purki ukhamarak Bolivia...
6 Anata 2013
Colombia: Mä jach'a thakhi mä suma sarnaqäwiru?
Uka aruskipäwinak utjatapat suma sarnaqañataki, colombiax janiw iyawsawaykiti kha FARC ukan arsutanakaparu, ukat machaq maranx phusilanakamp ch’axwasin aynacht’äwayapxi. Maysatsti jak’achasiniskiw mä aruskipäwi sumar sarxaruñataki.
5 Anata 2013
Colombia: Medellín markanx walanakax ist’asiskakiwa
Medellín jach’a markax mä jan walt’añan jikxatasi, jicha qhipa tukuya simananx Comuna 13 markanx walja ch’axwthaptäwinakaw utjäna, uksa jach’a markax taqinins askinjam sum uñt’atawa. Electronicona...


text:
Casa de Cultura Piedrabuenarte Buenos Aires, Argentina markanxa, saräwimpiw markax turkakiptaski, Nayrürux Teatro Colon ukax artistanakan mayjt'ayatanwa. canal YouTube ukanw uraqpachar uñt'ayapxi.
Eddie Ávila, 2011n maran Rising Voices uka qilqatanxa, aka video ukanx utt'ayirinakan arst'awinakap uñt'ayi:
Irnaqañatakix amtax utjiwa, YouTube uka canalan yanpat'añatakix cámaras ukat telefonos moviles ukanakw apnaqapxi. Akax Piedrabuena uka uñt'ayañatakiwa. Ukhar vídeox Juan “Pepi” Garachico ukat Lucian Garramuño Galpon utt'ayiritw uñt'ayi.
Ukhamakipansti, Kunsa luarasipkayäta? YouTube uka canalanxa, Piedrabuenatv ukax espectáculo artístico ukhamawa Galpón Cultural ukan sapür wakichäwinakapatw video uksa uñt'ayi. Yaqha video ukax ciudad cultural sas uñt'atak ukan turkakiptäwipatw uñt'ayi. Teatro al aire libre ukax lurassikiwa.
Yaqhax uka markan jakasir jila kullakanakan arst'äwinakapat uñjasi. Aka yaqha videonxa, nayrïr kuti suma uñjatatw arst'i.


text:
Isturyanaka Aka tuqita Educación
1 Llamayu 2012
Túnez: Callinakan ullart'äwi
Túnez markan sartasiwinak utjk uka qhipatxa, mä machaq evento ukaw uñt'ayatäna, "L'avenue ta9ra", jan ukax "La avenida lee" jall ukham sutichata. Habib Bourguiba avenida uksar...
27 Anata 2012
España: Valencia markanx yatiqirinakar yanqhachañax utjaskakiwa
Instituto Lluis Vives de Valencia, ukanx mä qawqha urunakatx yatiqirinakax pallapallanakamp yanqhachataw uñjasipxäna.
31 Jallu qallta 2011
Eslovaquia: Apple cumputaduranakax sinti jila chaniniwa
Economía de Bratislava (EUBA) jach'a yatiqañ utax mä cuntratu ruxuntawapxi, sistemas electrónicos ukta software uka Facultad de Economía Nacional ukataki, 1,8 waranqa waranqa euros ukha...
30 Lapaka 2011
China:Jamuqax kunjamas phisqha tunka kimsaqalqun waranqa waranqa wawax jan yäqatak ukwa uñt'ayi
Mä jamuqaxa, mä jisk'a imillax yantintawir jisk'a sullkitap q'ipiritayna ukwa uñacht'ayi, ukax uñt'ayiwa kunjams pata tuqinakanx jisk'a lalanakax jaytanukut uñjasi taqi ukanaka.
23 Sata qallta 2011
Zimbabue: Waynanakan jakäwinakap tiyatrump mayjt’ayasa
Boyce Chakax yarawik ukhamarak tuliriwa (actor) pä tunka paqalqun marani payïr jach’a marka Zimbabuetawa. Maymar maratwa, jupax Shakespeare lurawinakatapat ukhamarak chuyma arumpits yatiqirinakar yaticht’i ukhamat...
19 Lakan phaxsi/llumpaqa 2011
18 Lakan phaxsi/llumpaqa 2011
31 Llamayu 2011
México: Mä yatichiriw yatiqirinakapamp illapt’äwinak taypin jayllint’i
Waraqata imata tuqiwa uñicht’yata, mä yatichiri maman jayllit’atapa, yatiqiri wawanakanapamp jan sustxasipxañapataki kunaykutixa illapt’awinakawa utxanaxa uka urasanxa aka Monterrey, México markana, kjananxamwa uñicht’ayatanxa Hispano parliri...
13 Qasäwi 2011
Colombia: Nayrapachanakatpach jakasirinakax manq'añ tuqit uñakipapxi
Colombia jach'a suyu pata markanakan jakasirinakax manq'añanak utjañap tuqit ch'axwañ qalltawayapxatayna. Taninirusa jiwaspachp achuyatanak manq'apxañasaw sasaw aptayawayapxatayna, ukjamarak wali jan wali kamachinak tuq arsusiwayapxatayna, juk'ampisa...
31 Achuqa 2011
Vídeo: Mä Machaq Aru Video En Linea Satak Uka Tuqi Yatiqaña
El día 21 de febrero fue el Día Internacional de la Lengua Materna y el tema de este año versó sobre la diversidad lingüística y...
8 Achuqa 2011
Bahréin: Yatiñ Utan Qhurut Arsusiwinaka (Vídeos)
Nayrïr willküru achuqa phaxsin walja yatiñ utanakatw secundariankir yatiqirinakan p'iqinchat jilïr mallku kuntr sartasipxi. Chach warm yatiñ utanakata, Isla markata, Hamad, Jidhfs markanaka,Glorieta Perla (Lulu)...
25 Anata 2011
“Jaqix janiw K’isimiriktanti”: Machaq pankaw, Qamasaniñ-Amuyuruw Yanapt’i
Aka pankxa, Jaqix janiw K'isimiriktanti-"No Somos Hormigas" kusisit jachañ jan walt’aw uñjas amuyumpi sutiñchatataynawa: Jaqitix k’isimirisna ukjax wali kusisitaw jaqxamax jakasipxsnan, sawayapxataynawa. Jichhapachax jaqix taqi...
27 Jallu qallta 2010
Chile: Yatiqirinakan Arsusipxatapa Ciencias Sociales Uka Yatichäwin Pachanak Pisiqtayataplayku
Jilïr irpirinakan amtawipawa, yatichawin pahachanak pisiqtayañapataki, Ciencias Sociales uka t'aqanakana matemáticas, lenguaje uka t'aqanakar pachanak jiljatayañataki, ukawa mä unxtasiw utjayi. Juan Arellano jilax Santiago markankanwa...


text:
Isturyanaka Aka tuqita Citizen Media De Llamayu, 2012
31 Llamayu 2012
Venezuela: Internet thakhin luräwipa
Thakhi artistanakax ukhamarak jayllirinakax uñch’ukirinak jilanchayapxi, kunawsatix mistupxi. Akan yaqhip Venezuela thakhin artistanakan videonak uñachayapxta.
29 Llamayu 2012
Argentina: Saräwimp mä barrio ukar turkakipasa
Casa de Cultura Piedrabuenarte Buenos Aires, Argentina markanxa, saräwimpiw uka barrior turkakiptayaski, Teatro Colón ukax markankir arstistanakan mayjt'ayatawa.
28 Llamayu 2012
Bolivia: Yatichirinakar Web 2.0 uka apnaqaw yatichäwi
Nayrïr urunak llamayu phaxsit makiptatat 2012n marat Escuelas Superiores de Formación de Maestros (ESFM) ukan yaticht'irinakatakiw yaticht'awix utjawayana. Amtäwipax yatichirinakamp yatiqirinakamp Internet uksan Aymara arut...
27 Llamayu 2012
India: Wayna tawaqunakax participativo videonak uñstayañ (crear) yatiqapxi
Mä tama tawaq warminak khuyapañan jakasipki ukanakaw videos ukanak apkatañ yatintasipki markapar yanapañataki, khaysa India markana, ukhamarakiw aka jutir waraqatanakx uñist’ayapxani, ukhamat kunjams markapanakarux yanapapxi...
Bolivia: ¿Sartäwix kunjam chanirusa? TIPNIS uka thakhit wastamp unxtasiwi
Bolivia markan thakhi luraw amtäwix Indígena uraqiwj sarañapatak ukhamarak Parque Nacional de Isiboro Sécure (TIPNIS) wakicht’atawa, ukat ukaw wasitat mayamp ch’axwäwinakamp arsuwinakamp uñstayi. Indigena tamanaka,...
14 Llamayu 2012
Colombia: Karmata Rua-r Saräwisa
TodoLoQueHay Multimedia web jichhakiw Colombia-t Emberá-Chamí-n mä ch’usasïwit apkati khithinakatï Karmata Rua-mp uñt’ayaskapayax achachilanakapan sutinakapamp uñt’ayasiñ yant’aski.
10 Llamayu 2012
Quechua: Haquira markat alcalde irpirin arunakapa
Kunawsati, Irma Álvarez Ccoscco Rising Voices ukamp yanapt'at machaq Llaqtaypa Rimaynin amata sarantayirix (coordinadora) Haquira, Perú markapar amta (proyecto) uñt'ayir kutt'awaykatayna, ukhax markachirinakampit jilir marka...
2 Llamayu 2012
Idiomas: Bésiro (chiquitano) uka arux Internet taypina
Santa Cruz markanxa, mä amtaw sarantaski, amtäwipax medios digitales ukamp sarantayañawa, internettuqin qilqatanak utjayaña, ukhamat jaqinakax arup jach'anchapxañapataki ukhamar jakayapxañapataki.
1 Llamayu 2012
One Day on Earth: Uraqpachat película colaborativa waraqat uñt'ayapxi
Global Collaborative ukan video waraqat uñt'ayata: One Day on Earth sutini, Día de la Tierra (22 uru qasawi phaxsit 2012 marana) ukar uñanchata. Videox jayllintirinakaru,...
Túnez: Callinakan ullart'äwi
Túnez markan sartasiwinak utjk uka qhipatxa, mä machaq evento ukaw uñt'ayatäna, "L'avenue ta9ra", jan ukax "La avenida lee" jall ukham sutichata. Habib Bourguiba avenida uksar...


text:
18 JALJA
Bautisasiña ukat Diosampi sarnaqaña
¿Kunjamsa cristianonakax bautisasipxi?
¿Kuna mayitanaksa bautisasiñatakix jumax phuqañama?
¿Kunjamsa maynix Diosar katuyasispa?
¿Kunatsa bautisasiñ munañasaxa?
“AKAXAY umaxa. ¿Janit nayax bautisatäkiristxa?”, sasaw Etiopía markankiri, gobiernon mä irnaqirix nayra patak maranakanxa satayna. Felipe sat mä cristianowa, Jesusaw Mesiasax sasa qillqatanakampi uka jaqirux yatichatayna. Chuymaru purt’kirpunwa uka jaqirux qhanañchatayna, ukatwa bautisasxä sataynaxa (Hechos 8:26-36).
2 Jumatix Jehová Diosan Qhanañchiripampi akhakam aka librota sum yatiqstaxa, inasa akham jiskt’asiraksta: “¿Janit nayax bautisatäkiristxa?” sasa. Jaqinakaxa wiñayaw kusipachan jakasipxani siw Bibliaxa, uksa yatxaraktawa (Apocalipsis 21:3, 4). Jiwatanakan jaktaniñapatsa ukat jichhax kunjamäsipkisa ukanakatsa yatxaraktawa (Eclesiastés 9:5; Juan 5:28, 29). Jehová Diosan Qhanañchirinakapamp chikaxa niyawa mä qhawqha tiempo tantachasxarakpachätaxa, ukat chiqa yupaychirinakätapsa amuyxarakpachätawa (Juan 13:35). Ukatxa, inasa Jehová Diosampi suma sarnaqañ qalltxaraksta, ukawa taqi kunat sipansa wali askixa.
3¿Kunjamatsa Diosar yupaychañ munatamxa uñacht’ayasma? Jesusax akham sasaw arkirinakaparux säna: “Taqi akapachankir jaqinakar yatiyir sarapxam, nayar arkir tukuyapxam; bautisapxam” sasa (Mateo 28:19). Jesusax bautisasisawa mä uñacht’äwi jaytawayistu. Janiwa umampi aliq ch’allt’ataki bautisaskänti, janirakiwa mä juk’a umampi p’iqit warxatapkänti (Mateo 3:16). Bautisasiñ aruxa griego arutwa juti, ukax “umar chhaqtayañ” sañ muni. Ukhamasti, kunapachatï cristianüñatak bautisasipxi ukhaxa umaru q’al chhaqantayatäpxiwa.
4 Jehová Diosampi sarnaqañ munirinakaxa bautisasipxañapawa. Kunapachatï maynix bautisasxi ukhaxa, taqinina uñjkatawa Diosar yupaychañ munatapxa uñacht’ayi, ukatxa Diosan munañapa kusisit luratapsa uñacht’ayarakiwa (Salmo 40:7, 8). Ukampisa, bautisasiñatakix mayitanak phuqañawa.
UÑT’AÑAMPI IYAWSÄWIMPIW MUNASI
5 Nayrïr mayiwxa phuqxtawa. ¿Kunjamsa? Jehová Diosampiru Jesucristompiru uñt’asawa phuqxtaxa, ukxa Bibliata yatichayasisawa yatiqtaxa (Juan 17:3). Ukampisa, juk’ampi yatiqaskakismawa. ‘Diosaru juk’ampi sum uñt’añamwa’ cristianonakaxa munapxi (Colosenses 1:10). Ukatakixa, Jehová Diosan Qhanañchirinakapan tantachäwinakaparu sarasawa juk’ampi yatiqäta. Ukhamaxa uka tantachäwinakaruxa jan jaytasa sarañamapuniwa (Hebreos 10:24, 25). Ukhamatwa Diosarux juk’amp sum uñt’äta.
6 Chiqasa, bautisasiñatakix janiw Bibliatxa taqpach yatiñäkiti. Ak amtma, Etiopía markankir jaqixa Bibliat mä juk’akwa yatïna, ukampis Qillqatanaka sum yatxatañatakixa yanapt’ayasïnwa (Hechos 8:30, 31). Ukhamarakiwa, yatiqañax jumatakix utjaskakiwa. Chiqasa, Diosat yatiqañax janiw tukuskaspati (Eclesiastés 3:11). Ukampisa, bautisasiñatakixa Biblian qallta yatichäwinakap sum yatiqañamawa, ukat uka yatichäwinakaru iyawsañamarakiwa (Hebreos 5:12). Kunjamäsipkis jiwatanakaxa, kunatsa Diosan sutipasa Apnaqäwipasa wali wakiskirix ukanaksa yatiñamarakiwa.
7 Ukampisa, janiwa yatiñakïkiti, “janiw Diosarux jan iyawsañampix kunapachas kusisiyksnati” (Hebreos 11:6). Nayra Corinto markankiri yaqhip jaqinakaxa, cristianonakana yatichäwip “ist’asinxa iyawsapxäna, ukat bautisasipxarakïn[w]a” siw Bibliaxa (Hechos 18:8). Jumax ukhamwa lurarakisma. Bibliat yatiqasaxa, Bibliax Diosan amuyt’ayata Arupätapwa iyawsañama. Diosan amtanakapaxa phuqasipuniniwa ukatxa Jesusan jiwatap laykux qhispirakiñäniwa, ukanakaru iyawsäwinïñamarakiwa (Josué 23:14; Hechos 4:12; 2 Timoteo 3:16, 17).
BIBLIAN CHIQA YATICHÄWINAKAPAT YATIYMA
8 Juk’amp iyawsäwinïxätaxa, janiw yatiqatanakamxa imt’añ munkätati, jan ukasti yatiyätawa (Jeremías 20:9). Diosatsa ukhamaraki amtanakapatsa taqi chuymawa yaqhanakaru qhananchäta (2 Corintios 4:13).
9 Qalltañatakixa, familiaranakamaru ukat uñt’atanakamaruwa suma arunakampi Biblian chiqa yatichäwinakapxa qhanañchasma, ukat jumamp chika irnaqirinakarusa, utam jak’ankirinakarusa qhanañcharakismawa. Tiempompixa, inasa Jehová Diosan Qhanañchirinakamp chika utat uta yatiyir sarañ munchïta. Ukhamäni ukhaxa, Bibliat yatichirimaruwa sañama. Jupatï yatiyir sarasmaw sätam ukhaxa, tama taypin pä irpir chuymaninakampi parlt’apxañamatakiwa arxayani.
10 Ukhamatwa juk’ampi sum uñt’äta irpir chuyman cristianonakaruxa, Diosan tamap awatirinakaruxa (Hechos 20:28; 1 Pedro 5:2, 3). Biblian qallta yatichäwinakapxa yatxtati, uka yatichäwinakaru iyawsäwinïxtati, ukwa jupanakax amuyapxani, Diosan yatichäwinakaparjamati sarnaqaskta, ukat chiqapuniti Jehová Diosan Qhanañchiripäñ munta ukwa amuyapxarakini. Uka mayitanaka phuqäta ukhaxa: walikiwa, suma yatiyäwinakata jan bautisata yatiyirïxtawa sapxätamwa, ukatxa suma yatiyäwinakxa taqiniruw yatiyxasma.
11 Jan ukhamäkanixa, jan wali luräwinakxa apanukuskakiñapawa sapxaspawa irpir chuymaninakaxa. Ukatakixa, inas jamasata lurkäna uka jan walinak apanukxañapächispa. Ukhamaxa, janir bautisaskasin yatiyir mistuñatakixa, jan wali sarnaqäwinakxa apanukxañamawa, akïr jan wali luräwinakjama: q’añu lurañanaka, machantasiñanaka ukat jan wali qullanakampi qulljasiñanaka (1 Corintios 6:9, 10; Gálatas 5:19-21).
ARREPENTISIÑAMPI JAN WALINAK APANUKUÑAMPI
12 Bautisasiñatakixa, aka mayitanakampi phuqañamarakiwa. Apóstol Pedroxa akham sänwa: “Arrepientisipxam” ukat “jan wali lurañanakxa apanukupxam” sasa (Hechos 3:19). Kunapachatï maynix chiqapuni arrepentiski ukhaxa, wal llakisi jucha luratapatxa. Ukatxa, janiwa q’añu lurir jaqinakaki arrepentisipxañapäkiti, jan ukasti waljam sarnaqasipki ukanakasa arrepentisipxañapawa. ¿Kunatsa? Kunattixa taqiniwa juchachasirïtanxa, Diosampi juchanaka pampachayasiñasawa (Romanos 3:23; 5:12). Janïra Bibliata yatiqkasaxa, jumaxa janiw yatkayätati kawkïrisa Diosan munañapaxa. Ukhamaxa, Diosan munañapa jan yatisaxa janiwa Diosan munañaparjam jumax sarnaqkayätati, ¿janich ukhamäkixa? Ukhamaxa, arrepentisiñasawa.
13Arrepentisitatxa jan wali luräwinak apanukuñasarakiwa. Kunapachatï jumaxa uka jan wali luräwinak apanukxta ukhaxa, jan wali thakimatsa kutt’ankasma ukhamawa. Mä arunxa, uka jan walinak luratamatxa janiwa aliqaki llakisktati, jan ukasti nayra sarnaqäwimxa apanukxtawa. Ukat aksaruxa kunatï askïki uka lurañwa amtañamaxa. Maynixa janïra bautisaskasawa arrepentisiñapaxa ukatxa jan wali luräwinaksa apanukuñaparakiwa.
DIOSAR KATUYASIÑA
14Janïra bautisaskasaxa Jehová Diosar katuyasxañamawa, ukarakiw yaqha mayitaxa
15 Jehová Diosaruw taqi chuyma mä mayisïwin jak’achasiñama: Juma saparukipuniwa yupaychañ munsma sasa, ukawa Diosar katuyasiñaxa (Deuteronomio 6:15). Ukatxa, ¿kunatsa maynix Diosaru ukham katuyasiñ munaspa? Uk amuyt’añataki akham sañäni, mä waynax mä tawaquru uñt’añ munsma saspa. Uka tawaquru sum uñt’anixa, kuna kasta tawaqütapsa sumwa yatinixa, ukatxa jupampikïskañwa munanixa. Tiempompixa jaqichasxañäni saspawa. Chiqasa, jaqichatäxani ukhaxa kunayman lurañanakawa utjani. Ukampisa uka tawaqur munatap laykuxa jupampiw jaqichasini.
16 Kunapachatï Jehová Diosaru uñt’xtan ukat munasxaraktan ukhaxa, taqi chuymawa juparu yupaychañ muntanxa, janiwa yupaychäwisanxa ukhakamakïniw sisktanti. Diosan Yuqap Jesucristoru arkañ munirixa, ‘jupa pachax armt’asiñapawa’ (Marcos 8:34). Kunapachatï munañanakasxa jan ukax amtanakasxa Diosar ist’añataki apanuktan ukhawa jiwaspachax armt’astanxa. Ukhamaxa, janïra bautisaskasaxa, Jehová Diosan munañapa lurañwa jakäwiman nayraqat amtañamaxa (1 Pedro 4:2).
JAN AXSARAMTI
17 Yaqhipanakaxa Jehová Diosaru katuyasiñxa axsarayasipxiwa. Diosar katuyat cristianjamaxa juparu cuenta churañäspawa sasaw axsarapxi. Inas akham amuyapxchi, pantjasiristwa, Diosar inamayakiw jak’achasirista, ukhamaki sarnaqasiskä sasa.
18 Jehová Diosaru munasiñamaxa juk’ampi jilxattani ukhaxa, juparu katuyasxañwa munätaxa, ukatxa ukarjam sarnaqañatakisa wal ch’amachasirakïta (Eclesiastés 5:4). Diosar katuyasxasaxa, Jehová Diosatakjam “sarnaqañwa, ukhamarak kunatix jupatakix askïki ukanak lurañwa” munätaxa (Colosenses 1:10). Diosar munasïtaxa, Diosan munañap phuqañax janiw jumatakix ch’amäkaniti. Ukatxa apóstol Juanan akïr arunakaparuxa ukhamäskapuniw sätawa, jupaxa akham sänwa: “Diosar munañaxa mandamientonakar phuqhañawa; mandamientonakapasti janirakiw jan phuqhañjamäkiti” sasa (1 Juan 5:3).
19 Jehová Diosax jupar katuyasirinakaruxa janiw jan juchanipxañap maykiti. Jupaw sum uñt’istu, kuntï jan lurirjamäktan ukxa janipuniw wayt’kistuti (Salmo 103:14). Diosaw jumampiskani, jupaxa sum sarnaqasiñamwa muni (Isaías 41:10). Jan payachasimti, Jehová Diosaruti taqi chuyma atinisïta ukhaxa ‘chiqa thakinwa irpasïtamxa’ (Proverbios 3:5, 6).
DIOSAR KATUYASITAMXA BAUTISASISA UÑACHT’AYMA
20 Kuntï yatiqxtan uka tuqit wal amuyt’asisaxa inas sapaki Jehová Diosaru mayisisa katuyasiñ amtchïta. Ukampisa, chiqpachapuni Diosar munasirinakax aka mä mayïwimpwa phuqapxañapa: ‘lakampi arsupxañapaw qhispiyatañatakixa’ (Romanos 10:10). ¿Kunjamsa ukax luraña?
21 Tama taypin irpir chuymaninakat sarayiriruwa, bautisasiñ muntxa sas säta. Jupaw mayni irpir chuymaninakaru arxayani, jumamp chika, Biblian qallta yatichäwinakata jiskt’anak uñakipapxañamataki. Jupanakatï bautisasiñataki mayitanak phuqtaw sapxätam ukhaxa, jutïr jach’a tantachäwinwa bautisasïta sapxarakïtamwa.* Bautisasipxi ukhaxa, mä arst’äwiw utji, ukanxa kun sañs muni bautisasiñaxa uka tuqitwa qhanañchasi. Uka arst’äwi tukuyxaruxa, arst’irixa pä jiskt’anakwa bautisasirinakaruxa jiskt’i, ukat bautisasirinakaxa jach’atwa arsupxi. Ukhamatwa iyawsäwinïtasxa ‘lakampi arsusa’ uñacht’aytanxa.
22 Bautisasxäta ukhawa yaqhanakaxa Diosar katuyasxatamxa yatxapxani, ukatxa Jehová Diosan Qhanañchiripäxätawa. Bautisasirinakaruxa q’alwa umaru chhaqantayapxi, ukhamatwa Diosaru katuyasitanakapxa uñacht’ayapxi.
BAUTISASITAMAX KUNS UÑACHT’AYI
23 Arkirinakajaxa ‘Awkina, Yuqana, qullan ajayumpina sutiparuwa’ bautisasipxani sasaw Jesusax satayna (Mateo 28:19, MT). Ukhamasti, bautisasirinakax Jehová Diosaruw Apnaqirirjam iyawsapxi ukat Jesucriston luräwinakaparusa iyawsapxarakiwa uk sañ muni (Salmo 83:18; Mateo 28:18). Ukatxa, qullan ajayun jan ukax Diosan ch’amapan luratanakapsa iyawsapxarakiwa (Gálatas 5:22, 23; 2 Pedro 1:21).
24 Bautisasiñaxa janiw umar wayuntayasiñakïkiti. Jan ukasti wali wakiskir uñacht’äwiwa. Umaru chhaqantkäta ukhaxa “jiwkasmasa” ukhamawa, mä arunxa, nayra sarnaqäwimsa jan ukax jan wali luräwinakamsa apanukkasma ukhamawa. Ukat umat waysxapxätamxa Diosan munañapa lurañatakiwa jakxtaxa uk sañ munaraki. Janiw kuna utt’awirusa, amtarusa, jaqinakarusa jan ukax luräwinakarusa katuyasktati, jan ukasti, pachpa Jehová Diosaruwa katuyasxtaxa, janipuniwa ukxa armañamäkiti. Diosar katuyasitamasa bautisasitamasa Jupampi suma parlasiñataki jan ukax suma apasiñamataki qalltäwiwa (Salmo 25:14).
25 Ukampisa, qhispiyasiñatakixa janiw bautisasiñasakïkiti. Apóstol Pabloxa akham sasawa qillqatayna: “Qhispiyasiñanakamat[akisti], alt’at chuymampi axsarañampirak phuqhapxam” sasa (Filipenses 2:12). Bautisasiñaxa qalltakiwa. Jichhaxa aka mä jiskt’aw utji: ¿kunjamsa Diosampikïsksna ukat jupan munasiñapan jakasiskaraksnaxa? Tukuy jaljaw uka tuqitxa qhanañchaski.
KUNSA BIBLIAX YATICHI
- Cristianonakaxa janiw umampi ch’allt’asaki bautisasipkiti jan ukasti umar chhaqantasawa bautisasipxi (Mateo 3:16).
- Bautisasiñatakixa, nayraqatxa sum yatiqañawa ukatxa iyawsäwi uñacht’ayañawa, ukxarusti arrepentisiña, jan wali luräwinak apanukuña ukatxa Diosar katuyasiñawa (Juan 17:3; Hechos 3:19; 18:8).
- Jehová Diosar katuyasiñatakixa maynix jupapach armasiñapawa, kunjamtï Jesusan nayrïri arkirinakapax lurapkatayna ukhama (Marcos 8:34).
- Bautisaskta ukhaxa “jiwkasmasa” ukhamawa, mä arunxa nayra sarnaqäwimwa apanuktaxa, ukat aksaruxa Diosan munañapa lurañatakiwa jakxtaxa (1 Pedro 4:2).
* Jehová Diosan Qhanañchirinakapaxa sapa marawa walja kuti jach’a tantachäwinak lurapxi, uka tantachäwinakanwa bautisasipxi.
Yatichäwin jiskt’anakapa
1. ¿Kunatsa Etiopía markana, gobiernon mä irnaqirixa bautisasxirista sataynaxa?
2. ¿Kunatsa bautisasiñ tuqit sum amuyt’asiñamaxa?
3. 1) ¿Jesusax kamsataynasa arkirinakaparuxa? 2) ¿Kunjamsa cristianonakax bautisasipxi?
4. ¿Bautisasxi ukhaxa kunanaksa maynix uñacht’ayi?
5. 1) ¿Kawkïrisa bautisasiñataki nayrïr mayitaxa? 2) ¿Kunatsa cristiano tantachäwinakaru sarañaxa wakisi?
6. ¿Bibliat qhawqha yatiñamasa bautisasiñatakixa?
7. Bibliat yatiqasaxa, ¿kunanïñamasa?
8. ¿Kunasa yatiqatanakamatxa yaqhanakaru yatiyañ yanapt’ätamxa?
9, 10. 1) ¿Khitinakarusa Bibliat yatiyañ qalltasmaxa? 2) ¿Kun lurañamasa Jehová Diosan Qhanañchirinakapamp chika utat uta yatiyir sarañamatakixa?
11. ¿Janïra taqi jaqinakaru yatiyir sarasaxa kuna jan walinaksa yaqhipanakaxa apanukupxañapa?
12. ¿Kunatsa arrepentisiñasaxa?
13. ¿Kun sañs muni jan wali luräwinak apanukuñaxa?
14. ¿Kunampsa janïra bautisaskasaxa lurañama?
15, 16. ¿Diosar katuyasiñax kamsañs muni, ukat kunasa ukaru nukt’istani?
17. ¿Kunatsa yaqhipanakaxa Diosar jan katuyasipki?
18. ¿Kunas Diosar katuyasiñamataki nukt’iristamxa?
19. ¿Kunatsa Diosar katuyasiñxa jan axsarañamäkixa?
20. Jehová Diosar katuyasxasaxa, ¿kunatsa uk jan imxasiñamäki?
21, 22. ¿Kunjamanakatsa jumaxa iyawsäwimata ‘arsusmaxa’?
23. ¿‘Awkina, Yuqana, Qullan Ajayumpina sutiparu’ bautisasiñax kamsañs muni?
24, 25. 1) ¿Bautisasiñax kamsañ muni? 2) ¿Kuna jiskt’asa jaysañaxa?


text:
Yatiyañataki ukat ¡Despertad! revistanaka
Bibliat apstʼat revistanakajja, 150 jila arunakanwa apaqañatak utji. Biblian jikjjataski uka profecianakajja, kunjamsa jichhürunakan phoqhasiski ukwa Yatiyañataki sat revistajj qhanañchi. Ukat Diosan Reinopan suma yatiyäwinak yatiyasaw jaqenakar chuymachtʼi ukat Jesucriston loqtasitaparu iyawsapjjañapatakiw yanaptʼaraki. Ukat ¡Despertad! sat revistajja, kunjamsa jan waltʼäwinakar saykatsna ukwa uñachtʼayi, ukat taqe kun Luriri Diosaru, khititï mä suma Oraqen jan ajjsaras jakasiñwa utjayä sasin arsuwayki, Jupar atinisiñatakiw yanaptʼaraki. Kuna arutti jumajj parlkta ukajj utjiti janicha uk uñjjattʼam.


text:
Isturyanaka Aka tuqita Níger
20 Anata 2012
África: ¡Copa de Naciones 2012 ukax qallantiwa!
Africa Markan Pelot anatañ jach'a yant’asiwix Batana, Guinea Ecuatorial uka markanakan qallti, 21 uru saraqkipan chinuqa phaxsita, ukampiw kimsa simana wali jach’a atipt’asiwix qallanti. Pelot...
16 Sata qallta 2010
Níger: Ch’ujtat Manq’at Pisinkaña
Sahelenan manq’a pistäwi, janiw yatiyatakiti, jichhapachax Nigeranx 2.5 millones jaqinakaw manq’at pist’añan aynacht’atapxi. Programa Mundial de las Naciones Unidas para a Alimentación satax WFP, yanapt’...
22 Jallu qallta 2009
Video: Waynanakaxa Uraqpachanwa Mä Ratunakwa Arst’asipxi
Amtawi OneMinutesJr 12 ukhamaraki 20 maranakani waynanakaruxa oraqpachanwa churi jupanakan arst’asiñapataki parlaña, yatiqaña churawinaka jinchu tuqi nayratuqi ukat yatiyañataki qurpa tuqi, laxranaka jayanqirinakaruxa nayrampi uñjaña...


text:
Isturyanaka Aka tuqita Haití
20 Chinuqa 2014
24 Mara t'aqa 2013
China markanx gripe caribeña ukham sutinchat usuw uñstawayi
Chhaxi usu aviar ukax Trinidad ukat Tobago uksan qalltawayi, kunatix mä jan wal yatiyäwiw China tuqit puriniwayi ukampis Haíti uksar puriwayarakiwa. China markan irnaqirix Trinidad...
19 Achuqa 2010
Global Voices Haiti Markana: Artistanakan “Grand Rue” Uraq Khatati Paskipana
Aka uraq khatati Haiti Markana paskipanxa, amuyumpi jaqinakan luravinakaparu yanapt’añataki, Pä jilawi aka Global voices tama tuqita Khitata, aka Purto Principe tuqiru. Aknirinakawa Georgia Popplewell...


text:
Isturyanaka De Enlace De Llamayu, 2011
Brasil: Quqanakat arxatiriruw illapt'as jiwayapxi
Ukhakamax congreso brasileñox machaq Código Forestaljatwa wal aruskipasipki, ukatx Ministerio del Medio Ambiente ukax machaq lurawinakw [ing] Brasil markan tala ilegal ukxatw aruskipapxi, José Cláudio Ribeiro da Silva quqanakjat arjatirix illapt'ataw jiwatäna [pt]. Jupax jan wali arump yanqhachatanwa [pt] mä conferencia TEDxAmazonia tuqina, jallu qallata phaxsina, ukan jakäwiparux yanqhachañ amtapxana.
Bolivia: Aymara arux TV tuqi arsusax jakaspati?
M. Luk’aña Champi jilax kunats Bolivia markanx mä TV canal aymara jan ukax quechua aruns utjpachä sasaw jiskt'asi, niyäkixay markax mä Indigena irpirin irpxarutachixa. Yatiyaw yatiyirinakax (medios de comunicación) jisnaw rayru, televisión ukanakanti aymarat arsupxaspa ukhax Aymar arx jakayapxaspawa. Kunapachati, mä arux jan arsutax ukhax uka arux chaqtxaspawa”


text:
Isturyanaka De RuNet Echo
6 Lakan phaxsi/llumpaqa 2014
Barack Obama jupan mara phuqhäwipat tarjetas ukham uñacht'äwi, Jisk'achasiñ aruti?
Mä qutu waynanakax embajada de Estados Unidos, Moscú uksan uta patxaruw mistupxatayna ukat mä pankart warkatanipxatayna, estadounidense jilïr irpirin 53 mara phuqhawipat sawkasisa. Ukax mä...
31 Willka kuti 2014
Rusia markanxa: Jilïr irpirimp Twitterampix achakump phisimpjamäpxiwa
Machaq patrunanak Kremlin ukhamarak Twitter tuqina. Moscú markax demanda uk Twitter uksan qillqawayi ukat mä victoriaw Rusia markatak sasin sawayi.
26 Willka kuti 2013
Rusia markankiri Pavel Durov, red social uka uñstayirix janiraw mutuñ utar sarkaniti
Pavel Durov jupax Rusia markaruw kutt’axani. San Petersburgo uksan dectectivinakax yatxatäwinak suyt’ayxapxiwa.
20 Achuqa 2013
Kunats Rusia markankir periodistanakax jaytxapacha (renuncian)?
Pä editores ukanakaw puestunakap jaytjawayxapxi pusi uru saraqatat achuqa phasit aka 2013 maranxa: Mikhail Kotov uka jilir periodista ruso jaytjawayxiwa Gazetaru ukan irnaqañxa ukhamarakiw Alexey...
20 Chinuqa 2012
Russia: Jaqiw Kuk'akïxi
Aka uraqpachan Rusia-x suma jilt'anak churatawa, ukat jaqi juk'akïtapax jach'a suypacharuw llakisïwayi, kunawsatti Unión Soviética-n jan walt'atapat Rusia-ruw jan uraqipar arxatirin jaytaspa.
14 Lapaka 2011
Russia: Jach'a Markpachan Inak Nuwt'asïwin Nayrar Sartäwipat Qhananchasiwayi
Aka uraqpachan sapa kutiw Rusia-nkir inak nuwt'asirinakax wali sumat uñt'atapxi. Jach'a markan jakasirinakan yatiyirinakapax amuyt'ayiw kunatti mä uñicht'äwix pulitikamp inak nuwt'asiñamp mayachthapitawa, kunjamati Rusia-n Alexander...


text:
Reporte Ya (@reporteya), Fundación Miguel Otero Silva mä capacitación amtawayi, ukhamarua, markachirinakar mä ampar pankana uñachayi, kunjams jupanakax Twitter uk apnakapxaspa jutir 7 uru taypi sata phaxsit 2012 maranana aka jilïr irpir Venezuela markaata ajlliñataki.
Ukhamarus, ampar pankax formato PDF ukana, munirinakas línea uksan jan ukax Periódico Nacional (Virtual) uksan uñjapxasma. Akax Luis Carlos Días ukat qilt`atawa, jupax periodista, bloguero y colaborador de Global Voices ukhamawa. Jupax akhamaw arsuni:
El día de la elección, las redes sociales serán el reflejo de nuestro espíritu participativo, pero también servirán para tener registro de lo que ocurra en casi todos los rincones del país. Por eso es importante contar con algunos criterios para hacer cobertura y seguimiento de las elecciones. El objetivo de este manual es brindar algunas premisas para reducir el ruido y los rumores, producir información confiable y conectarnos en redes para la reportería ciudadana.
Chhijllañ uruxa, redes sociales ukax taqpach markanakat ajllitapat uñachayini, kunjams markachirinakax ajllir sarapxi, kunjams ajllir utanakan ajlliñax wakisi taqpach ukanakat yatisiniwa. Cobertura y seguimiento de las elecciones lurañatakix wakisiw sumpach criterionak uñjaña. Ampar pankampix siw siw siwanakax ayñastayasiniwa, chiqpach yatiyawinak redes sociales uksar jan markachirinakar k'arintasa jaquqasini.
Ampar pankax jist'anakapax akhamawa kunatakis twitter apnakañani?, kunjams lurirista fotos/videos Twitter uksar uskuñataki?, kunjams ajlliñ urux información apnakirïista?, kunjams siw siw siwanak maysachiqar uñtayirista? Juk`am jist`anak utjaskakiwa.
Amapar pankax yatiyir markachirir yanapirakiwa. Kuna pachaxa, comunicaciones ukax jan walikiniti sañani: redes móviles, plataforma de Twitter ukanakax phuqhakti, jan sipansti, acceso a internet janiw mantañjamakiniti.
Aka jist'ar jaysañatakix “Kuna jakhuw #chimpus apnaqañani?”, ampar pankax #7O jan sipansti #EleccionesVE ukanak apnaqapxam siwa, ukhamarus, akanakax mayjt'aspawa ukatakix jurnalaw Twitter amnaqirir uñjaña kunjams jupax elecciones uñjaski.
Juk'amp ajlliñ uruta yatiñatak, jumax “Tips para monitorear Sabrina Segovia en El Nacional siski ukar mantama.


text:
Isturyanaka Aka tuqita Desarrollo
24 Sata qallta 2012
Perú: Yaqha ayrunak ayruntäwix Iquitos markan umapatakiw jan walt'aw apanirjama
Aka kimsïr qhipa qilqäwix Iquitos markan umaxat jan walt'äwix utjki ukxat qilqt'atawa. Nanay uka jawir jak'an yapunakax utjki ukar ch'amanchpak janiw sapki ukanakw ukanakat jan...
21 Sata qallta 2012
China: Hulunbuir Grassland-ax Qhuya Irnaqäwinakan Tukjatawa
Inner Mongolia Ch’iqa amstan Hulunbuir Grassland-x jikxatasi, akax jiwa pastu pamapanakas quqa quqanakas jawiranakas ukat qutas ukjamanakanirakiwa, kawkhanti Mongolia awatirinakax uywanakap waqaychapxi. Ukjamarakiw mä taqin...
10 Sata qallta 2012
Hungría: Hungría markanx jisk’a markanak allthapipxi bienes raíces uka sarantañapataki
Budapest markanx walja jaqinakaw chosa utanakan jakasipxi jisnaw pusitunk phisqhanit ña phisqha tunka jaqi. Ukhan yaqhip jakasirinakax lurasipxatanaw pachpa uywa uyunakata ukhamat sum jakasipxañapataki. Ukampirus...
10 Willka kuti 2012
Chile: Santiago markan jan utaninakxata
Santiago de Chilena, ukhamarakiw uraqpachan uñjasi, juyphi pachax jan utan callinkir jila kullakatakix jan walt'äwinakwa apnaispa. Demotix Alejandro Rustom ukax walja jamuqanakwa uñt'ayi.
21 Mara t'aqa 2012
Afganistán: Imill wawanakax yatiqañ munasinx jan walt'ayataw uñjasipxatayna
Afganistán markanx 2001n maran régimen talibán uka jaquqtatapatw imilla wawanakan jan yatiqañ utar sarañap jark'awix utxatayna, jichha ch'axwthaptawinakaw provincia afgana Tajar markan patak patak yatiqir...
31 Llamayu 2012
27 Llamayu 2012
Bolivia: ¿Sartäwix kunjam chanirusa? TIPNIS uka thakhit wastamp unxtasiwi
Bolivia markan thakhi luraw amtäwix Indígena uraqiwj sarañapatak ukhamarak Parque Nacional de Isiboro Sécure (TIPNIS) wakicht’atawa, ukat ukaw wasitat mayamp ch’axwäwinakamp arsuwinakamp uñstayi. Indigena tamanaka,...
29 Qasäwi 2012
Vídeo: Ayllun jakasirinakax gobernanza ukamp sartawip qilqt'apxi
Portal Territorio Indígena ukat Gobernanza ukax instituciones ukanakan chikanchatawa, America Latina uksan pueblos indijinas ukanakar markanakap yanapt'añatakiw irnaqi. Video uksaw sartawip uñt'ayapxi.
16 Qasäwi 2012
Armenia: Kunjams markanakan pisin jakäwirux pisiqtayapxsna
PIB (Producto interno bruto)ukampix 2011n maran sapa jaqix $5 400 ukhanikiwa, ex Union Soviética ukatx Armenia markaw jilpach pisin jakawinkir markaxa. Qulqituqitx pisinkañaw ukatx mayni...
19 Anata 2012
Panamá: Markachirinakax mineria arxatasax qalanakampiw thakhi jist'antapxi
Ngäbes Buglés ukan markachirinakax Panamericana, chiriqui chiqapana, jist'antatapxiwa. Kunati gobiernomp explotación minera ukat aruskipapkatayna, uk gobiernox phuqhañap mayipxäna. Internetanx Martinelli p’iqinchirir ukjamarak markachirinakan luräwinakapat uñt'ayapxi.
20 Chinuqa 2012
Russia: Jaqiw Kuk'akïxi
Aka uraqpachan Rusia-x suma jilt'anak churatawa, ukat jaqi juk'akïtapax jach'a suypacharuw llakisïwayi, kunawsatti Unión Soviética-n jan walt'atapat Rusia-ruw jan uraqipar arxatirin jaytaspa.
6 Taypi sata 2011
Global Voices Mentorshi-par Jichharkipstäwi: Nayrar Sartayirinakar Uñt'am
Mä phaxsi jilatpachaw tunka Global Voices taqi chaq jach'a markanakat Blogger Swarm of Activista-n machaq yanapirinakxamaw nayrar sartayirinakamp irnaqasipkäna ActionAid.


text:
Isturyanaka Aka tuqita Fotografía De Anata, 2013
24 Anata 2013
Jamuqanakana: Shahbag markan waljanin qhurut arst’äsiwipa
Ururüru, 8 uru saraqkipan anata phaxsit aka 2013 maranxa, Shahbaghn Plaza Generaciónxa, waranq waranq jaqinakaw bloguero-nakamp líneaan arnaqxirinakamp arst’awinakar yanapt’as tantachsiñ qallantapxi. Arif Hossain Sayeed...
22 Anata 2013
Bangladesh: Shahbagh ukarux taqpach thakhinakaw api
Amuyu Waranq waranq arst’irinakax Dacca principal intersecciónankaskapxakiwa, Bangladesh qamäna, Abdul Quader Mollah jiwäw mutüw mayisa, mä Islamista tama irpiri ukhamarak yaqha jaqinak ch’axwäw taypin ñanqhachäwlaykut...


text:
Isturyanaka Aka tuqita Asia Oriental De Achuqa, 2013
20 Achuqa 2013
16 Achuqa 2013
Tailandia: Bangkok ukanx oposición uksatx akatjamat chhijlläwin atipjawapxi
Willtataw Sukhumbhand Paribatranakax chijllat uñjasiwayapxi Bangkok mark apnakañataki, kunati nayrurunakax atipt'ayasipxaniw sasaw sapxäna, ukat janiw ukar phuqhaskiti.
7 Achuqa 2013
Uraqpachan sartasiwinak waraqt’ata “waranqanak sayt’asitapa”
Kimsa warmitx mayniw ñanqhach jakañanx jikxatasi. Tunka pusin ur febrer phaxsit saraqkipan aka pä waranq tunka kimsan marana, mundpachan waranq jaqinakaw sartasiwapxi kunalaykutix jan walt’aw...
5 Achuqa 2013
China-n Sinti , Juk’a Kuntaminat Markanakapa
Niya phisqha siman jalkiptatarxaruxa, Beijing-ax kuntaminasyun uñjäna: jisk’a partikulanakax pulmun usunakas kartyuwaskular usunakas ukat samsuñ usunakas ukjam apanispa, ukat “Organización Mundial de la Salud-an” sataparjamax...